7 Minyak Wangi Tertua di Dunia yang Masih Dijual Sehingga Kini

Boleh dikatakan semua orang sukakan bau wangi-wangian. Disebabkan itu, penggunaan minyak wangi menjadi seperti suatu kewajipan apabila anda ingin keluar dari rumah. Kini, terdapat ribuan jenis atau bau-bauan minyak wangi yang dijual di pasaran.

Suatu masa dahulu terutamanya di Eropah ketika manusia kurang mandi atau membasuh pakaian, mereka mempunyai bau yang kurang menyenangkan. Daripada membersihkan diri, mereka sebaliknya mencipta produk yang mampu menutup bau busuk ini.

Maka, industri minyak wangi mula berkembang sehinggalah kepada yang kita kenali pada hari ini. Sebenarnya, ada minyak wangi yang berusia ratusan tahun masih lagi dihasilkan sehingga hari ini dan boleh dibeli oleh pengguna. Berikut adalah beberapa minyak wangi tertua yang masih dijual di pasaran.

Produk ini dicipta oleh pakar minyak wangi berketurunan Perancis-Rusia bernama Ernest Beaux yang pernah menghasilkan wangian kepada keluarga diraja Rusia. Beaux diperkenalkan kepada Coco Chanel melalui Grand Duke Dmitri Pavlovich dari Rusia. Coco Chanel tertarik dengan salah satu minyak wangi ciptaan Beaux.

Ketika memilih nama minyak wangi itu, Coco Chanel menyatakan bahawa dia sentiasa melancarkan koleksinya pada hari ke-5, bulan ke-5 kerana nombor 5 membawa tuah kepadanya. Oleh itu, dia menamakan minyak wangi terbarunya itu dengan nama 'Nº 5." Ia merupakan produk minyak wangi pertama dari Chanel.

Pada mulanya, minyak wangi Chanel No. 5 hanya dihasilkan untuk rakan terdekat dan pelanggan istimewa sahaja tetapi apabila semakin mendapat permintaan, ia dihasilkan secara komersial.

Minyak wangi Narcisse Noir ini dihasilkan oleh seorang ahli minyak wangi dan pengasas jenama Caron iaitu Ernest Daltroff kerana obsesinya dengan bunga putih.

Minyak wangi ini dinamakan sempena satu watak dalam mitologi Yunani iaitu Narcisse yang sangat tampan sehingga dia jatuh cinta dengan bayangannya sendiri (dari mana perkataan narsisisme berasal).

Narcisse Noir yang mempunyai bau kompleks ini bukanlah minyak wangi pertama yang dihasilkan Daltroff tetapi ia adalah antara ciptaan terawalnya yang masih dihasilkan sehingga hari ini.

Dianggap sebagai salah satu kejayaan dalam dunia minyak wangi, Fougère Royale membuka lembaran baru bagi minyak wangi lelaki yang mempunyai bau seperti tumbuhan 'paku-pakis' yang manis dan berkayu.

Minyak wangi Fougère Royale ini dihasilkan oleh pemilik syarikat Houbigant sendiri iaitu Paul Parquet. Sebenarnya, minyak wangi ini telah dihentikan pengeluarannya buat satu tempoh masa tetapi telah dihidupkan semula pada tahun 2010 dengan bantuan pakar minyak wangi Rodrigo Flores-Roux dari Givaudan.

Pada asalnya, minyak wangi ini dicipta sebagai aroma ekslusif untuk Permaisuri Eugenie iaitu isteri kepada Napoleon III yang merupakan raja terakhir Perancis. Napoleon III adalah anak saudara kepada Napoleon Bonaparte.

Tujuan minyak wangi ini dicipta untuk Permaisuri Eugenie adalah bagi membantu masalah migrain yang dihidapinya. Setelah mendapat kebenaran daripada permaisuri itu, barulah minyak wangi ini dijual di pasaran.

Wangian ringan ini mempunyai bau haruman sitrus, lemon, bergamot dan minyak neroli daripada pokok oren pahit serta campuran halus rosemary dan cedar.

Seorang penghasil ubat-ubatan berbangsa Itali yang tinggal di Cologne, Jerman, bernama Gian Paolo Feminis telah mencipta minyak wangi yang dinamakannya sebagai eau de Cologne. Produknya itu telah disahkan pada tahun 1727 dan mempunyai sifat terapeutik atau penyembuhan.

Minyak wangi asal yang dihasilkan Feminis diberi nama Acqua Mirabilis yang bermaksud "air ajaib". Kemudian, anak saudaranya bernama Giovanni Maria Farina telah mewasiri resipi Feminis. Farina yang juga tinggal di Cologne kemudian telah menjual minyak wangi ciptaannya kepada syarikat Roger & Gallet pada 1862.

Roger & Gallet kemudian telah menjenamakan semula minyak wangi itu sebagai Extra Veille, Jean-Marie Farina. Minyak wangi ini mempunyai campuran bau sitrus, bunga mawar, rempah kayu cengkih, cendana dan kasturi.

4711 adalah Eau de Colonge Jerman tradisional yang dihasilkan oleh syarikat Maurer & Wirtz. Jenama ini telah dikembangkan kepada pelbagai minyak wangi dak produk lain yang menggunakan formula yang sama selama lebih daripada 200 tahun.

Minyak wangi ini dianggap mempunyai ciri-ciri anti-radang dan baik untuk menenangkan kulit ditambahkan lagi dengan bau segar kayu, bunga dan sitrus.

Minyak wangi ini dinamakan sempena rumah penciptanya iaitu Wilhelm Mulhens di No. 4711, Glockengasse, Cologne. Kini, rumah itu dijadikan sebagai tarikan pelancong.

Acqua di S.M Novella adalah minyak wangi tertua di dunia yang masih berada di pasaran. Ia juga dikenali dengan nama Acqua della Regina (Air Permaisuri).

Friars Dominican Santa Maria Novella menghasilkan resipi minyak wanginya yang pertama pada tahun 1533 untuk Catherine de' Medici sebagai hadiah perkahwinan kepada bakal suaminya, Raja Henry II dari Perancis.

Minyak wangi yang sesuai digunakan oleh lelaki dan wanita ini adalah salah satu minyak wangi berasaskan alkohol yang pertama di dunia.


7 Mitos Tentang Otak Manusia Yang Masih Ramai Percaya

Otak adalah bahagian tubuh manusia yang luar biasa. Adalah dipercayai bahawa otak manusia boleh menjana kira-kira 23 watt kuasa elektrik, cukup untuk menyalakan mentol kecil. Walaupun terdapat beberapa fakta menakjubkan tentang otak, masih banyak yang masih kita cuba pelajari.

Maklumat yang salah dari masa lalu telah membawa kepada beberapa mitos tentang otak manusia. Kali ini, pihak Iluminasi ingin kongsikan pula senarai 7 mitos popular tentang otak manusia yang biasa kedengaran dalam masyarakat kita di Malaysia.

Saiz sama sekali tidak mempengaruhi kepintaran apabila ia dikaitkan dengan otak manusia. Kecerdasan tidak ditentukan oleh saiz otak tetapi sebaliknya oleh sinaps, yang merupakan sambungan antara neuron dalam otak.

Beberapa kajian telah cuba menghubungkan individu yang lebih tinggi kepada saiz otak yang lebih besar. Data telah menunjukkan bahawa orang yang lebih tinggi mungkin mempunyai otak yang sedikit lebih besar daripada orang yang lebih pendek, tetapi itu tidak semestinya bermakna orang yang tinggi adalah lebih bijak.

Mitos umum tentang otak ialah kita hanya menggunakan sebahagian kecil daripada potensi otak. Anda mungkin pernah melihat beberapa filem yang memberi peluang kepada manusia untuk membuka potensi penuh otak mereka, tetapi ini hanyalah fiksyen.

Sebenarnya kita sentiasa menggunakan lebih daripada 10% otak kita. Mitos ini biasanya digunakan oleh guru dan penceramah motivasi untuk menggalakkan pendegar berminat dengan ilmu yang disampaikan tetapi mitos 10% ini tidak lebih daripada mitos yang mungkin wujud sejak awal 1900-an.

Permainan latihan otak mungkin menyeronokkan untuk dimainkan, tetapi terdapat sedikit bukti yang menunjukkan ia meningkatkan ingatan atau kecerdasan. Permainan ini telah muncul sebagai salah satu cara terbaru dan menghiburkan untuk mengasah otak anda dan diiklankan untuk memberi pengguna pelbagai manfaat otak.

Terdapat banyak perdebatan tentang sama ada permainan otak ini menawarkan peningkatan kuasa otak kepada pengguna. Dalam laporan konsensus oleh Stanford Center on Longevity, mereka mendapati bahawa permainan otak tidak menunjukkan  bukti peningkatan dalam kebolehan kognitif.

Dakwaan-dakwaan ini mungkin dibuat oleh pembangun permainan tersebut untuk melariskan jualan permainan tersebut.

Setiap orang mempunyai bakat dan personaliti yang berbeza, tetapi tidak ada bukti yang menunjukkan perbezaan ini disebabkan oleh penguasaan separuh daripada otak. Bahagian kanan dan kiri otak memang pakar dalam tugas yang berbeza.

Bahagian kanan lebih kreatif, manakala bahagian kiri lebih analitikal. Kajian yang dijalankan oleh Universiti Utah pada tahun 2013 tidak menemui bukti bahawa manusia mempunyai bahagian otak yang dominan. Bacaan ebih lanjut di artikel lama kami : Mitos otak dominan kiri kanan

Anda mungkin percaya bahawa anda bekerja lebih baik di bawah tekanan, tetapi adakah dakwaan ini benar? Tekanan untuk menyiapkan kerja sebelum tarikh hantar mungkin mendorong anda untuk melakukan lebih banyak kerja, tetapi itu tidak semestinya bermakna ia akan menghasilkan prestasi yang lebih baik daripada otak anda.

Sebaliknya, tekanan boleh "menekan" otak manusia, mengakibatkan tugas-tugas yang tidak dilaksanakan dengan betul. Kajian telah menunjukkan bahawa tekanan mewujudkan persekitaran yang lebih sukar untuk otak anda berfungsi, yang mengganggu keupayaan otak untuk belajar dan menterjemah idea kepada maklumat yang bermakna.

Kajian ini telah menunjukkan bahawa orang yang suka berlengah-lengah menyiapkan kerja cenderung membuat lebih banyak kesilapan berbanding orang yang bekerja pada skala masa yang lebih panjang.

IQ seseorang berkemungkinan akan naik dan turun apabila mereka berumur, membuktikan bahawa IQ mereka tidak akan kekal sepanjang hayat mereka. Keupayaan kita untuk mengingat kembali maklumat akan memuncak pada usia 18 tahun, tetapi kecerdasan emosi mungkin bertambah baik sehingga umur 30 tahun.

Kajian menunjukkan bahawa pengalaman hidup kita dan pengalaman berkaitan  mengubah cara otak kita berfungsi dan boleh menyumbang kepada skor IQ yang berubah-ubah ini.

"Mozart Effect" hanyalah satu lagi mitos yang cukup popular selama bertahun-tahun lamanya. Mitos itu mengatakan bahawa bayi yang mendengar Mozart atau muzik klasik lain boleh meningkatkan kecerdasan mereka. Wanita hamil telah diketahui memainkan Mozart dengan kuat atau menekan fon kepala dengan ketat ke perut mereka untuk didengari oleh bayi.

Malangnya, tiada bukti sahih untuk menyokong kaedah ini. Pada tahun 1993, kajian kecil (36 pelajar) menunjukkan bahawa pelajar kolej yang mendengar Mozart menunjukkan peningkatan dalam penaakulan khas. Walau bagaimanapun, tiada bukti yang menunjukkan sebarang peningkatan akan dilihat pada kanak-kanak atau bayi yang belum lahir


5 Produk Russia Yang Popular di Kalangan Rakyat Malaysia

Russia walaupun merupakan salah satu kuasa besar dunia, tidak mempunyai jaringan jenama produk yang kuat serta mampu menguasai pasaran antarabangsa.

Jika kita tanyakan mana-mana rakyat Malaysia apakah jenama keluaran Russia yang anda tahu atau pernah gunakan, pasti tidak ramai yang mampu menjawabnya.

Walaupun demikian, memang ada beberapa jenama produk Russia yang sebenarnya popular atau sekurang-kurangnya dikenali kita di sini. Tahukah anda produk Russia berikut?

Bagi kanak-kanak era 80-an dan 90-an yang meminati permainan video, 'Tetris' mungkin merupakan antara judul yang pernah anda mainkan.

Ini disebabkan semua katrij permainan video ketika itu, pasti menyelitkan judul ini ke dalam senarai judul yang dipasangkan.

Direkabentuk dan dibangunkan oleh seorang jurutera perisian Russia bernama Alexey Pajitnov, 'Tetris' berkembang daripada hanya sebuah judul permainan video sehingga menjadi antara budaya besar yang popular, bukan saja di negara asalnya bahkan di seluruh dunia.

Lebih unik, beberapa versi 'Tetris' terawal turut menjadi pengenalan kita kepada lagu-lagu yang menjadi latar belakang judul tersebut, kesemuanya diambil daripada lagu-lagu rakyat Russia.

Sehingga kini Pajitnov dan rakan kongsinya Henk Rogers menguruskan 'The Tetris Company Inc.' yang bertanggungjawab menjaga dan melesenkan sebarang bentuk penggunaan elemen berkonsepkan 'Tetris' di dunia.

Kontroversi di negara kita berkenaan pesawat pejuang Sukhoi, sering kali menjadi bualan hangat bukan?

Sukhoi adalah sebuah syarikat pengeluar pesawat yang berpengkalan di Okrug, Moscow sejak tahun 1939.

Nama syarikat itu diambil daripada nama pengasasnya Pavel Sukhoi, seorang jurutera penerbangan yang mempunyai kemahiran mereka bentuk pesawat sendiri.

Berdasarkan sumbangan beliau kepada negara, Sukhoi pernah dianugerahkan darjah kehormat tertinggi bagi orang awam semasa Russia masih lagi dalam gabungan Kesatuan Soviet.

Pesawat keluaran Sukhoi mempunyai legasi terkenal di kalangan kerajaan-kerajaan dunia sebagai pesawat mampu milik jika dibandingkan pesawat keluaran syarikat lain dalam kelas yang sama.

Angkatan tentera udara kita pun pada 13 Februari 2022 baru saja mengumumkan rancangan untuk menaik taraf pesawat Sukhoi kita ke model lebih baru.

Tawaran itu telah dibuat secara rasmi oleh kerajaan Russia. Kita doakan agar tidak ada kontroversi timbul lagi lah ya, berikutan pembelian ini.

Bagi peminat fotografi, nama kamera Zenit serta lensa Zenitar merupakan antara jenama yang selalu didengari tetapi jarang ditemui.

Ini kerana kedua-duanya mempunyai peminat fanatik tersendiri, di kalangan jurufoto baik yang profesional mahupun berstatus amatur.

Zenitar terkenal sebagai jenama lensa jenis tetap, khasnya lensa 'mata ikan' yang boleh disesuaikan dengan beberapa sistem kamera jenama berbeza.

Sementara itu Zenit pula lebih terkenal sebagai jenama kamera yang dibangunkan, hasil pinjaman teknologi kamera yang dikeluarkan oleh Leica.

Semua produk Zenit dan Zenitar dihasilkan di sebuah kilang milik syarikat yang dikenali sebagai Krasnogorsky Zavod atau KMZ.

KMZ mula menghasilkan peranti optik sejak tahun 1952 ekoran daripada permintaan tinggi terhadap produk-produk tersebut, selepas pencerobohan Jerman ke dalam Kesatuan Soviet memaksa banyak kilang pengeluar barangan optikal ditutup atau ketiadaan pekerja.

Bermula pertengahan dekad 1950-an, KMZ mula memperlahankan pengeluaran ekoran pembukaan kilang-kilang lain yang mampu menampung permintaan.

Kerajaan Soviet menggerakkan KMZ sebagai pusat penyelidikan dan pembangunan peranti optikal, membolehkan penambah baikan ke atas produk mereka dilakukan.

KMZ selamat melancarkan siri generasi pertama kamera Zenit pada awal dekad 1960, memulakan legasi jenama itu dalam sejarah teknologi fotografi dunia.

Sehingga ke hari ini jenama Karspersky cukup sinonim dikenali sebagai aplikasi perlindungan komputer dan perisian telefon pintar antara yang terbaik.

Diasaskan oleh seorang jurutera perisian bernama Eugene Karspersky (nama asal Yevgeny Valentinovich Kaspersky), Karspersky mendapat pendidikan berkenaan teknologi sekuriti komputer di institut latihan yang dikendalikan agensi keselamatan Russia KGB.

Menjadi antara individu terkaya di Russia, hidup Karspersky yang mempunyai profil tinggi tidak mudah. Anaknya pernah menjadi mangsa penculikan pada tahun 2011, di mana kumpulan penculik meminta wang tebusan sebanyak RM18.5 juta untuk membebaskan anaknya.

Anaknya selamat setelah sistem keselamatan polis Russia berjaya mengesan lokasi penculik dan sindiket tersebut berjaya diserbu.

Sehingga ke hari ini Karspersky Lab yang ditubuhkan beliau, terus beroperasi dari ibu pejabat mereka di Moscow, menjadi antara benteng awal dunia dalam mengenalpasti mana-mana serangan siber yang bakal berlaku.

Tahukah anda nama LOMO sebenarnya hadir sebagai singkatan daripada Leningradskoye Optiko-Mekhanicheskoye Obyedinenie atau Leningrad Optical Mechanical Association - sebuah syarikat pengeluar alatan optikal untuk kegunaan umum dan juga bidang perubatan.

Ditubuhkan sejak tahun 1914 di Petrograd, kisah bagaimana jenama ikonik ini menemui produk popularnya yang cukup terkenal di peringkat antarabangsa.

Sekitar awal dekad 1980-an, pegawai kanan kepada Menteri Pertahanan Kesatuan Soviet, Jeneral Igor Petrowitsch Kornitzky mengarahkan agar pengarah kilang LOMO untuk menghasilkan semula sejenis kamera keluaran Jepun bernama Cosina CX-1.

Kornitzky melihat tahap kejuruteraan yang berjaya dicapai syarikat Jepun itu sangat jauh mendahului zaman, berbanding apa yang mampu dikeluarkan LOMO sendiri ketika itu. Jadi mereka menggunakan asas kamera Jepun itu tanpa pengetahuan orang luar.

Kilang LOMO mengambil masa lebih 18 bulan mereka bentuk kamera baru, sebelum berjaya menyiapkan produk mereka yang paling ikonik dinamakan LOMO LC-A.

Populariti lensa kamera itu yang mampu menghasilkan gambar warna yang mempunyai identiti sendiri mula tersebar, diterima baik bukan saja di Russia bahkan di Poland, Czechoslovakia dan Cuba.

Populariti LOMO sebagai peranti optik kamera terpahat selepas penubuhan Lomographic Society International pada tahun 1992, yang menggabungkan semua pengguna dan peminat kamera LOMO dalam satu bumbung.

Trend ini kekal sehingga kini, dengan kewujudan genre fotografi unik yang dinamakan sebagai 'Lomografi', yang cukup popular di kalangan anak muda serta pempengaruh Instagram dan media sosial.


15 Buah Negara Yang Dulunya Dibawah Empayar Kesatuan Soviet

Di Rusia pasca revolusi, Kesatuan Republik Sosialis Soviet (USSR) ditubuhkan yang terdiri daripada konfederasi Rusia, Belorussia, Ukraine dan Persekutuan Transcaucasian (dibahagikan pada 1936 kepada republik Georgia, Azerbaijan dan Armenia).

Juga dikenali sebagai Kesatuan Soviet, negara komunis baru itu adalah pengganti Empayar Rusia dan negara pertama di dunia yang berasaskan sosialisme Marxis. Dalam beberapa dekad selepas ia ditubuhkan, Kesatuan Soviet yang dikuasai Rusia berkembang menjadi salah satu negara yang paling berkuasa dan berpengaruh di dunia.

Empayar ini merangkumi 15 republik - Rusia, Ukraine, Georgia, Belorussia, Uzbekistan, Armenia, Azerbaijan, Kazakhstan, Kyrgyzstan, Moldova , Turkmenistan, Tajikistan, Latvia, Lithuania dan Estonia. Pada tahun 1991, Kesatuan Soviet telah dibubarkan berikutan kejatuhan kerajaan komunisnya.

Republik Armenia biasanya dikenali sebagai Soviet Armenia semasa zaman USSR. Negara ini adalah antara republik konstituen Kesatuan Soviet pada Disember 1922. Soviet Armenia telah diwujudkan pada tahun 1920 semasa Soviet merampas kawalan Republik Pertama Armenia.

Berikutan pengisytiharan kedaulatannya, gelaran negara ini ditukar kepada Republik Armenia pada 23 Ogos 1990. Bagaimanapun, Armenia kekal sebagai sebahagian daripada Kesatuan Soviet sehingga 21 September 1991 apabila negara ini diisytiharkan secara rasmi sebagai sebuah negara merdeka. Sejak kemerdekaannya, Armenia telah mengalami tahap pembangunan yang ketara.

Secara rasmi dikenali sebagai Republik Sosialis Soviet Moldavia atau MSSR, Moldova adalah antara 15 republik Kesatuan Soviet dari 1940 hingga 1991. Soviet Moldova telah diwujudkan pada 2 Ogos 1940 dari wilayah yang keluar dari Romania yang dikenali sebagai Bessarabia dan sebahagian daripada negara autonomi dalam SSR Ukraine.

Moldova telah diisytiharkan sebagai negara berdaulat pada 23 Jun 1990 tetapi secara rasmi dikenali sebagai Republik Sosialis Soviet Moldova sehingga 23 Mei 1991. Walaupun negara inii kekal sebagai republik konstituen USSR, ia telah dinamakan semula sebagai Republik Moldova. Selepas kemerdekaannya, Moldova telah terjejas oleh perang saudara.

Estonia adalah salah satu daripada tiga Negara Baltik di timur laut Eropah. Dahulunya dikenali sebagai Republik Sosialis Soviet Estonia atau ESSR, wilayah ini merupakan sebuah republik konstituen Kesatuan Soviet. Pada mulanya, ESSR telah dibentuk di wilayah Republik Estonia pada 21 Julai 1940 akibat pencerobohan tentera Soviet pada 17 Jun 1940.

Negara ini juga ditubuhkan berikutan kebenaran kerajaan boneka yang disahkan oleh Kesatuan Soviet. Pada 9 Ogos 1940, ESSR akhirnya dimasukkan ke dalam Kesatuan Soviet. Pada Ogos 1994, tentera Rusia berundur dari negara ini manakala pendudukan tenteranya tamat pada September 1995 selepas Estonia merampas kawalan kemudahan reaktor nuklearnya yang terletak di Paldiski.

Republik Latvia adalah satu lagi Negara Baltik yang terletak di Eropah Utara. Negara ini adalah salah satu republik konstituen bekas Kesatuan Soviet yang juga dikenali sebagai Soviet Latvia atau Latvia SSR. Soviet Latvia telah ditubuhkan semasa Perang Dunia II pada 21 Julai 1940 sebagai negara boneka Kesatuan Soviet.

Kedua-dua komuniti Eropah dan AS enggan menakui gabungan Latvia ke dalam USSR pada 5 Ogos 1940. Selepas kematian Kesatuan Soviet, negara ini memulihkan nama rasminya sebagai Republik Latvia mencapai kemerdekaan penuhnya pada 21 Ogos 1991.

Republik Lithuania adalah salah satu daripada tiga Negara Baltik yang terletak di Eropah Utara. Negara ini wujud sebagai republik Kesatuan Soviet dari 1940 hingga 1990 dan dikenali sebagai Soviet Lithuania atau SSR Lithuania. Soviet Lithuania telah ditubuhkan pada 21 Julai 1940.

Soviet Lithuania mengisytiharkan dirinya sebagai negara berdaulat pada 18 Mei 1989 dan walaupun pihak berkuasa dari Kesatuan Soviet mendapati tindakan itu menyalahi undang-undang, negara ini telah ditubuhkan semula dan diisytiharkan sebagai negara merdeka. Ia dinamakan Republik Lithuania dan USSR mengiktiraf Lithuania sebagai negara merdeka pada 6 September 1991.

Republik Georgia berada di persimpangan Eropah Timur dan Asia Barat. Dahulunya dikenali sebagai Soviet Georgia atau Georgian SSR, wilayah ini meliputi kawasan seluas 27,000 batu persegi. Georgia Soviet adalah salah satu republik konstituen Kesatuan Soviet yang diterima masuk ke USSR pada 30 Disember 1922.

Pada 18 November 1989, wilayah ini mengisytiharkan kemerdekaannya daripada Kesatuan Soviet dan pada 14 November 1990, ia dinamakan semula sebagai Republik Georgia. Selepas kemerdekaannya, negara ini bergelut dengan krisis ekonomi dan sivil sepanjang tahun 1990-an.

Republik Azerbaijan ialah sebuah negara yang terletak di persimpangan Eropah Tenggara dan Asia Barat Daya. Negara ini dahulunya dikenali sebagai Soviet Azerbaijan atau Azerbaijan SSR. Azerbaijan SSR telah dinamakan semula pada 19 November 1990, sebagai Republik Azerbaijan dan kekal dalam Kesatuan Soviet sehingga kemerdekaan penuhnya pada tahun 1991.

Berikutan penggunaan perlembagaan baharu negara ini pada tahun 1995, Perlembagaan SSR Azerbaijan tidak lagi wujud. Selepas kemerdekaannya, Azerbaijan menjadi negara anggota Pergerakan Negara-Negara Berkecuali dan telah dipilih oleh Perhimpunan Agung Pertubuhan Bangsa-Bangsa Bersatu untuk menjadi ahli Majlis Hak Asasi Manusia pada 9 Mei 2006.

Republik Tajikistan ialah sebuah negara pergunungan yang terletak di Asia Tengah. Tajikistan dikenali sebagai Soviet Tajikistan atau Tajik SSR. Tajikistan Soviet wujud antara 1929 dan 1991.

Wilayah ini dinamakan semula sebagai Republik Tajikistan pada 31 Ogos 1991 dan mengisytiharkan kemerdekaannya pada 9 September 1991. Tajikistan diiktiraf sebagai sebuah negara merdeka oleh Kesatuan Soviet pada 26 Disember 1991. Selepas kemerdekaannya, negara ini jatuh ke dalam Perang Saudara yang melibatkan puak yang berbeza.

Dengan keluasan 77,000 batu persegi, Kyrgyzstan ialah sebuah negara bergunung-ganang. Pada mulanya, Kesatuan Soviet telah menubuhkan kuasanya di rantau ini pada tahun 1919. Namun, Kyrgyzstan Soviet telah ditubuhkan pada 5 Disember 1936. Nama wilayah ini ditukar kepada Republik Kyrgyzstan melalui undian oleh pemimpin Soviet pada Disember 1990.

Pada Disember 25, 1991, Kyrgyzstan mencapai kemerdekaan penuh dan pada 5 Mei 1993, nama itu ditukar kepada Republik Kyrgyzstan. Selepas kemerdekaannya, negara ini menyertai Pertubuhan Keselamatan dan Kerjasama di Eropah (OSCE) dan PBB.

Pada tahun 1919, wilayah Belarus yang berada di bawah pemerintahan Rusia telah ditubuhkan dan ia dikenali sebagai Soviet Belarus, Soviet Byelorussia, atau BSSR. Walau bagaimanapun, Lithuania Byelorussia SSR tidak lama kemudian muncul yang menyebabkan persaingan antara Kesatuan Soviet dan Poland.

Wilayah barat Belarus zaman moden kekal sebagai sebahagian daripada Poland tetapi kemudiannya dikeluarkan oleh BSSR manakala SSR Belarusia menjadi ahli pengasas USSR. Selepas kemerdekaan pada 27 Julai 1990, negara ini telah menghadapi banyak pertikaian dengan Rusia yang seterusnya melemahkan hubungan antara kedua-dua negara.

Republik Uzbekistan adalah sebuah negara yang terletak di Asia Tengah. Soviet Uzbekistan telah ditubuhkan pada 27 Oktober 1924. Uzbekistan mengisytiharkan dirinya sebagai negara berdaulat pada 20 Jun 1990 dan mengisytiharkan kemerdekaannya pada 31 Ogos 1991.

Selepas kemerdekaan negara ini, Uzbekistan mengadakan pilihan raya pertamanya. Pada masa ini, Uzbekistan mempunyai kadar perhambaan moden kedua tertinggi di dunia pada kadar 3.97%.

Turkmenistan, dahulunya dikenali sebagai Turkmenia, meliputi kawasan seluas 190,000 batu persegi. Turkmenistan telah digabungkan ke dalam Empayar Rusia dan kemudiannya ditubuhkan sebagai salah satu republik konstituen Kesatuan Soviet pada tahun 1924.

Pada 27 Oktober 1991, negara ini mengisytiharkan kemerdekaannya daripada Kesatuan Soviet yang diiktiraf pada 26 Disember 1991. Sejak kemerdekaan negara daripada Kesatuan Soviet, Turkmenistan telah mengekalkan kedudukan neutral dalam hal kebanyakan perkara antarabangsa.

Ukraine adalah sebuah negara berdaulat yang meliputi kawasan seluas 233,000 batu persegi. SSR Ukraine atau UkSSR adalah antara republik konstituen Soviet Union dan telah diterima masuk ke Soviet Union pada 30 Disember 1922.

Berikutan pembubaran Persatuan Soviet, UkSSR dinamakan semula sebagai Ukraine dan perlembagaan baharunya telah diluluskan pada 28 Jun 1996. Selepas kemerdekaan negara ia telah mengekalkan kerusinya di PBB dan terus meneruskan dakwaan di mahkamah asing terhadap Persekutuan Rusia dengan harapan mendapatkan semula hak pemilikan hartanya..

Republik Kazakhstan adalah negara yang meliputi kawasan seluas 1.05 juta batu persegi. Ia adalah sebuah negara rentas benua yang terletak di Eropah Timur dan utara Asia Tengah. Soviet Kazakhstan telah ditubuhkan pada tahun 1936, sebagai sebahagian daripada Kesatuan Soviet.

Semasa pembubaran USSR, negara ini adalah ahli terakhir republik konstituen Kesatuan Soviet yang mengisytiharkan kemerdekaan. Selepas kemerdekaan Kazakhstan, negara ini telah diketuai oleh Nursultan Nazarbayev.

Dengan keluasan 6.6 juta batu persegi, Persekutuan Rusia adalah negara terbesar di dunia dan terletak di Eurasia. Soviet Rusia bersama-sama dengan Republik Soviet yang lain membentuk USSR. Rusia adalah ahli terbesar Kesatuan Soviet dengan lebih separuh daripada jumlah penduduk USSR.

Soviet Rusia menguasai Kesatuan Soviet sepanjang sejarahnya yang berlangsung selama 69 tahun. Sebelum 1991, ekonomi Soviet adalah yang kedua terbesar di dunia yang kemudiannya terjejas dengan ketara oleh inflasi. Selepas pembubaran USSR pada 25 Disember 1991, Rusia mengalami krisis ekonomi besar yang membawa kepada kadar kematian yang tinggi, kadar kelahiran yang rendah, dan keruntuhan perkhidmatan sosial.


5 Pahlawan Wanita Hebat yang Mengetuai Kerajaan dan Empayar Afrika

Sebelum dan ketika Eropah menjajah Afrika, terdapat kerajaan dan empayar purba yang telah berkembang maju berabad-abad lamanya di benua itu.

Apa yang lebih mengagumkan, ada empayar dan kerajaan di Afrika ini diketuai oleh pahlawan wanita menentang pencerobohan kuasa Eropah demi mempertahankan rakyat daripada penaklukan dan perhambaan.

Walaupun menjadi tokoh besar di benua Afrika, kisah pahlawan-pahlawan wanita ini sering diabaikan. Berikut adalah lima pahlawan wanita yang mengetuai kerajaan dan empayar di Afrika.

Ratu Kandake Amanirenas memerintah Kerajaan Kush dari 40 SM hingga 10 SM di rantau Nubian yang kini dikenali sebagai Sudan. Apabila mahajara Rom iaitu Augustus menakluki Mesir pada 30 SM, dia merancang untuk menyerang Kerajaan Kush yang terletak bersebelahan.

Namun, Maharaja Augustus dikejutkan dengan serangan mengejut Ratu Amanirenas ke atas tentera Rom. Dengan mengetuai 30,000 orang tentera, Ratu Amanirenas berjaya menawan tiga bandar yang dikuasai Rom.

Malangnya, Rom bertindak balas dan menyerang ibu kota Kerajaan Kush dan menjadikan ribuan rakyat Kush sebagai hamba. Selama bertahun-tahun, pertempuran sengit mengorbankan banyak nyawa di kedua-dua pihak sebelum mereka berunding untuk menamatkan perang pada tahun 24 SM.

Tidak seperti kebanyakan kerajaan jirannya, Ratu Amanirenas tidak pernah menyerah kalah atau membayar cukai kepada Rom. Dia dikenali di seluruh Lembah Nil sebagai Ratu Nubia yang mengalahkan tentera Rom.

Seorang ahli politik dan strategi ketenteraan yang mahir, Ratu Nzinga Mbande adalah pemerintah orang Mbundu di jajahan yang kini dikenali sebagai negara Angola.

Ketika permintaan untuk hamba abdi semakin meningkat, Portugis telah menubuhkan sebuah koloni berhampiran Mbundu untuk memperluaskan pemerdagangan hamba mereka. Sebelum menggantikan abangnya sebagai Ratu, Nzinga telah membuat perundingan damai dengan Portugis.

Nzinga bersetuju membantu Portugal menyerang puak musuh dan menjadikan mereka sebagai hamba selagi penjajah itu tidak mengganggu puak Mbundu. Apabila Nzinga menjadi Ratu pada tahun 1626, Portugis melanggar perjanjian itu.

Ratu Nzinga kemudian membentuk pakatan dengan Belanda yang merupakan musuh Portugis dalam perdagangan hamba. Melalui pakatan itu, Nzinga berjaya mematahkan serangan Portugis selama beberapa dekad. Dia sendiri mengetuai tenteranya walaupun ketika sudah berusia 60-an.

Ratu Nanny adalah ketua Jamaican Maroons iaitu sebuah komuniti Afrika yang pernah menjadi hamba dan berjuang menentang British untuk kebebasan mereka.

Ketika kecil, Nanny diculik dari Ghana dan dijadikan hamba di Jamaica. Dia kemudian melarikan diri dan menyertai pelarian hamba yang berlindung di wilayah Gunung Biru di Jamaica. Pada tahun 1720, Nanny dilantik menjadi ketua penempatan Maroon kerana kepimpinan dan kemahian ketenteraannya yang luar biasa.

Dia mula melatih para pengikutnya dalam peperangan gerila. Ratu Nanny berjaya memimpin puak Maroon dalam beberapa pertempuran dan membebaskan lebih daripada 800 orang hamba abdi. Kebijaksanaannya membolehkan Maroon mengalahkan tentera British yang lengkap dengan senjata berat.

Menjelang tahun 1740, pihak British terpaksa menandatangani perjanjian damai dengan puak Maroon dan menjanjikan pembebasan mereka. Pada tahun 1975, Kerajaan Jamaica mengisytiharkan Ratu Nanny sebagai Wirawati Negara dan potretnya disematkan pada wang kertas $500 dolar Jamaica.

Dinamakan sempena bangsa pahlawan wanita dalam mitologi Yunani, Dahomey Amazon adalah rejimen tentera wanita dalam Kerajaan Dahomey yang kini dikenali sebagai negara Benin.

Dipercayai ditubuhkan pada pertengahan tahun 1600-an, mereka terkenal kerana keberanian di medan tempur. Rejimen ini juga mempunyai pengaruh sosio-politik yang besar dalam Kerajaan Dahomey.

Mereka pernah bekerjasama dengan penjajah Eropah dengan menjual musuh yang ditangkap sebagai pertukaran kepada senjata dan barangan lain.

Ketika Perancis menyerang Dahomey pada 1892, rejimen Dahomey Amazon yang ketika itu dilaporkan berjumlah sehingga 6,000 anggota telah memberi tentangan hebat. Tentera Perancis menggambarkan rejimen itu mempunyai keberanian yang luar biasa.

Malangnya, setelah bertahun-tahun bertempur dengan tentera Perancis yang dilengkapi senjata api, sebahagian besar rejimen ini telah terkorban. Namun, keberanian mereka diingati sebagai salah satu sejarah penting benua Afrika.

Yaa Asantewaa ialah ratu Empayar Ashanti atau Asante yang makmur suatu ketika dahulu dan kini dikenali sebagai negara Ghana. Sebagai Ratu, dia adalah pelindung rasmi objek paling suci empayar itu iaitu Bangku Emas.

Bangku Emas diperbuat daripada emas padu dan dipercayai menempatkan roh diraja empayar itu. Apabila British menyerang Empayar Ashanti pada 1886, mereka mahu merampas Bangku Emas tetapi ditentang Ratu Yaa Asantewaa.

Selama berbulan-bulan lamanya, tentera yang dipimpin Asantewaa mengepung dan menyerang tentera penjajah British yang hampir lumpuh. Apabila British menghantar ribuan tentera dan senjata tambahan, barulah mereka dapat mengalahkan Asantewaa.

Yaa Asantewaa berjuang bersama-sama rakyatnya ke saat akhir sehinggalah dia ditangkap dan dibuang negeri ke Seychelles (ketika itu di bawah jajahan British) berhampiran Laut Somalia. Asantewaa akhirnya meninggal dunia pada 1921 dan diingati sebagai seorang ratu pahlawan yang terkenal dalam sejarah benua Afrika.


5 Whistleblower Popular Yang Mengubah Dunia

Pemberi maklumat (whistleblower) adalah sebahagian daripada masyarakat dimana banyak tindakan berani mereka membawa telah gelombang perubahan. Walau bagaimanapun, dari segi sejarah, ada kalanya mereka adalah individu yang telah dianiaya kerana tindakan mereka mendedahkan sesuatu maklumat sulit.

Pada masa kini, banyak negara telah wejudkan satu undang-undang khas yang memberikan perlindungan kepada pemberi maklumat whistleblower ini bagi membolehkan mereka mendedahkan kebenaran dengan selamat.

Dalam sejarah, terdapat banyak individu whistleblower yang berjaya mengubah dunia dengan pendedahan-pendedahan mereka yang cukup mengejutkan. Kali ini, mari lihat beberapa orang whistleblower yang popular kerana pendedahan berani mati yang mereka lakukan.

Pada tahun 1972, seorang penganalisis perisikan bernama Perry Fellwock mendedahkan program pengawasan rahsia NSA dalam temu bual dengan majalah Ramparts. Akibatnya, buat pertama kalinya, orang ramai di Amerika Syarikat mengetahui kewujudan Agensi Keselamatan Negara (NSA) yang sangat terselindung.

Tindakannya juga membawa kepada kelulusan pelbagai undang-undang yang bertujuan untuk menghalang NSA daripada mengintip rakyat Amerika Syarikat. Pendedahannya diterbitkan dalam majalah Ramparts dan kemudiannya diambil oleh New York Times.

Fellwock mendakwa bahawa NSA telah berjaya memecahkan semua kod USSR, menunjukkan bahawa kempen ketenteraan Perang Dingin kerajaan AS adalah satu sandiwara. Beberapa pendedahan yang dibuat ini berjaya mencetuskan sentimen anti-perang dan anti-pengawasan yang kuat di kalangan rakyat Amerika pada tahun 1970-an.

Peter Buxtun ialah bekas kakitangan Perkhidmatan Kesihatan Awam AS yang membuat pendedahan mengenai eksperimen sifilis Tuskegee. Buxtun mendedahkan bahawa, selama hampir 40 tahun, rakan-rakannya secara sedar telah menahan ubat daripada pesakit Afrika Amerika untuk menguji kesan penyakit itu.

Eksperimen itu menyebabkan kematian ramai orang yang tidak dimaklumkan bahawa mereka menghidap sifilis. Pada satu ketika, Buxtun dikatakan pernah mendengar seorang atasan memarahi seorang doktor kerana memberi preskripsi penisilin kepada pesakit kerana mereka kini kehilangan subjek ujian.

Buxtun membocorkan cerita ini kepada Associated Press, yang menerbitkan artikel yang menggemparkan negara. Eksperimen itu kemudiannya dihentikan dan undang-undang etika perubatan baharu telah digubal di Amerika Syarikat.

Pada tahun 1943, seorang diplomat Jerman bernama Georg Ferdinand Duckwitz mengingkari arahan dan memberi amaran kepada kerajaan Denmark bahawa pihak Nazi merancang untuk mengusir semua orang Yahudi Denmark. Melalui amarannya yang tepat pada masanya, telah membantu kira-kira 5,000 orang Yahudi Denmark melarikan diri ke Sweden.

Sebaik sahaja dia menyebarkan amaran tersebutr, berita tersebar dengan cepat dan ramai orang Yahudi melarikan diri ke Elsinore di mana mereka akan bersembunyi di dalam hutan, gereja, dan rumah penginapan tepi laut. Nelayan Denmark kemudiannya akan menyeludup mereka melintasi sempadan ke Sweden.

Daripada semua orang Yahudi di Denmark, hanya 472 telah ditangkap dan dihantar ke kem tahanan Theresienstadt di Czechoslovakia, menyelamatkan kira-kira 95% orang Yahudi di negara itu. Selanjutnya, daripada orang yang ditangkap, 52 orang dipercayai telah mati dan yang lain berjaya pulang ke rumah selepas perang.

Bradley Birkenfeld ialah jurubank pertama yang pernah mendedahkan akaun luar pesisir haram yang dipegang oleh warga AS. Bagaimanapun, semasa penyiasatan, Birkenfeld dijatuhi hukuman penjara 40 bulan kerana turut membantu seorang kliennya mengelakkan pembayaran cukai.

Kemudian, selepas dibebaskan, pihak Internal Revenue Service (IRS) mengakui bahawa Birkenfeld telah memberikan maklumat berharga dan menganugerahkan $104 juta kepadanya kerana mendedahkan rahsia sistem perbankan Switzerland.

Pendedahan ini telah membantu IRS memulihkan berbilion cukai yang tidak dibayar. IRS juga mengeluarkan amaran kepada banyak bank, mengingatkan mereka tentang akibat buruk sekiranya mereka membantu pelanggan dengan pengelakkan cukai.

John Kopchinski, bekas pekerja syarikat farmaseutikal Pfizer, terkenal kerana mencetuskan kes utama penipuan penjagaan kesihatan di AS. Semasa bekerja sebagai wakil jualan di syarikat itu, dia menemui bukti pemasaran yang agresif di oleh syarikat tersebut.

Pendedahan ini ini mencadangkan bahawa Pfizer secara agresif menggalakkan ubat penahan sakit preskripsi mereka, Bextra, kepada doktor dan juga memberi insentif kepada individu yang boleh meminta doktor menambah ubat itu kepada penjagaan sebelum dan selepas pembedahan.

Kopchinski bermula dengan membuat aduan kepada pengurusan Pfizer bahawa pemasaran Bextra telah melebihi had FDA. Tetapi dia kemudiannya dipecat daripada pekerjaannya. Ini kemudian mendorongnya untuk meneruskan tindakan undang-undang pada tahun 2003.

Akhirnya, pada tahun 2005, Pfizer telah mengeluarkan ubat itu dari pasaran kerana peningkatan laporan serangan jantung dan diminta membayar $2.3 bilion untuk menyelesaikan semua tindakan undang-undang sivil dan jenayah yang dihadapi mereka.


Bacha Bazi : Sisi Gelap Masyarakat Islam Afghanistan Yang Memalukan

Afghanistan sebagai sebuah negara lebih dikenali sebagai negara yang bergelut dengan perang serta pengaruh kumpulan Taliban, yang telah kembali menguasai negara itu.

Ekoran daripada reputasi yang terbentuk orang Afghanistan sering digelarkan sebagai sebuah masyarakat yang agak keras berpegang dengan ajaran Islam dalam kehidupan seharian mereka.

Namun disebalik reputasi itu, tidak ramai menyedari segelintir masyarakat Afghanistan merasakan diri mereka 'terperangkap' oleh hukum-hukum agama, khasnya apabila melibatkan tuntutan nafsu serakah.

Disebabkan itulah wujud satu tradisi aneh yang digelarkan 'bacha bazi' di sana, yang menjadi pemudah cara segelintir individu lelaki Afghanistan menangani kemahuan seksual sendiri.

'Bacha bazi' bermakna 'kanak-kanak lelaki penghibur', di mana wujud kumpulan sindiket tertentu yang menjalankan kegiatan mengumpulkan kanak-kanak lelaki untuk dijadikan penari-penari semasa berlangsungnya sambutan atau perayaan.

Budaya ini bukan saja berlaku di Afghanistan, turut sama menular di beberapa kawasan utara Pakistan didalangi kongsi-kongsi gelap ini bergerak aktif. Daripada luarannya, tampak seakan-akan tidak ada apa-apa yang buruk berlaku.

Kanak-kanak yang kebiasaannya datang dari keluarga miskin ekoran ibu bapa merasakan tiada kesanggupan untuk menjaga mereka, membuat keputusan menghantar anak-anak mereka menyertai program latihan tarian; di mana mereka dilatih oleh kumpulan-kumpulan pelatih khas agar layak bergelar seorang 'bacha bazi.'

Sebagai pampasan, ibu bapa mereka akan diberikan sagu hati kerana sanggup melepaskan anak mereka kepada kumpulan ini. Namun bukan semua serahan berlaku secara rela.

Dalam insiden-insiden lebih malang, kanak-kanak yang menjadi sasaran diculik - hanya kerana mereka memenuhi kriteria individu yang dicari-cari sindiket dalam memastikan perniagaan mereka berlangsung lancar.

Individu kanak-kanak yang dikumpulkan biasanya akan dihantar sejak usia 8 ke 10 tahun, bagi membolehkan kerjaya mereka berlangsung lama. Tubuh mereka ketika itu juga kuat, mudah dilatih agar fleksibel dan berkemampuan menari dalam jangka masa panjang.

Walaupun demikian, bukan semua kanak-kanak akan diterima. Paras muka yang comel menjadi penentu utama, di mana kanak-kanak yang mempunyai wajah seakan-akan keperempuan dijadikan faktor penting selain daripada tubuh yang langsing serta mobiliti yang tinggi. Penulis memang akan kena terajang lah kalau cuba nak tawar diri.

Semua 'pelatih' diberikan tempat tinggal, makanan dan perlu menjalani latihan yang berlangsung sepanjang hari bersama guru mereka, yang biasanya datang dari individu dilantik kumpulan kongsi gelap yang berkuasa di sana.

Guru-guru inilah yang akan menentukan sama ada kanak-kanak itu layak atau tidak melakukan persembahan di khalayak umum. Setiap seorang kanak-kanak pula dimiliki oleh seorang lelaki, yang bertindak sebagai ketua atau majikannya. Hubungan seksual di antara pelatih dengan pemilik mereka ini akan mula dijalin bagi memastikan kesetiaan seorang bacha bazi kepada tuan mereka terpahat.

Ini kerana apabila mereka dirasakan telah layak menari di depan orang awam, mereka juga akan didagangkan atau lebih tepat dilacurkan....sebagai teman tidur individu yang berkemahuan.

Apabila sudah cukup terlatih dan matang, kanak-kanak tadi yang sudah mula mencecah usia remaja akan mula dibenarkan melakukan persembahan.

Untuk setiap persembahan, remaja tadi disolek serta dipakaikan pakaian perempuan bagi menyerlahkan lagi tarikan mereka. Gerakan tarian mereka walaupun ditarikan di depan khalayak lelaki sepenuhnya, sangat-sangat menggiurkan ibarat seorang perempuan seksi sehinggakan ramai di antara penonton yang tidak sabar mahu menerkam bacha bazi yang beraksi.

Sepanjang persembahan, pemilik bacha bazi tadi akan berunding dengan mana-mana penonton yang berminat dengan remaja yang beraksi. Selepas dipersetujui, bacha bazi yang sudah kepenatan menari sepanjang majlis akan perlu pula menuruti lelaki yang telah melanggannya pulang ke rumah.

Mereka sudah dilatih untuk membenarkan saja apa yang akan diperlakukan kepada mereka malam itu.

Keesokannya, bacha bazi akan kembali ke kediaman pemiliknya bagi meneruskan rutin sama. Mereka dibayar upah atas persembahan atau servis yang telah mereka lakukan oleh pemilik mereka, menjadi sumber pendapatan utama seorang bacha bazi.

Lebih banyak permintaan untuk persembahan, lebih banyak peluang untuk mereka menjana wang ringgit. Atassebab itu jugalah di kalangan bacha bazi sendiri, mereka bersaing antara satu sama lain untuk bergelar bacha bazi popular.

Bagi sesetengah bacha bazi yang tidak tahan dengan apa yang berlaku, sukar untuk mereka melepaskan diri. Kebanyakan bacha bazi yang berjaya lepas lolos, biasanya akan hilang tidak ditemui.

Jalan keluar bagi bacha bazi untuk mengubah nasibnya adalah dengan meneruskan saja kariernya sebagai penari, sehinggalah tiba detik di mana wajah dan tubuhnya berubah mula memiliki ciri-ciri lelaki sejati. Apabila misai dan janggut mula memenuhi wajah, kebanyakan bacha bazi akan dilepaskan daripada kontrak mereka.

Selesai berkhidmat, mereka bebas untuk meneruskan hidup sendiri, pulang ke kampung dengan hanya pengalaman menari sebagai portfolio serta terus diganggu mimpi ngeri diperkosa lelaki-lelaki.

Kebangkitan kerajaan Taliban kali pertama di Afghanistan pada dekad 90-an berjaya mengekang masalah ini, menerusi pengharaman tradisi Bacha Bazi. Kerajaan Taliban menetapkan pelaku dan pengamalnya boleh berdepan hukuman mati.

Namun ekoran kedudukan pemilik-pemilik bacha bazi yang rata-ratanya individu berkuasa dalam masyarakat, tradisi menyimpan remaja lelaki untuk dijadikan santapan mata dan seksualiti ini terus berjalan secara sembunyi.

Kemampuan memiliki bacha bazi bagi sesetengah lelaki di Afghanistan di angkat sebagai simbol kemampuan dan kekuasaan. Adalah tidak menghairankan jika seorang tokoh tempatan di sana mampu menyimpan 2 atau lebih bacha bazi untuk 'kegunaan' peribadi.

Apa yang jelas, tradisi bacha bazi bukanlah sesuatu yang diterima majoriti penduduk Afghanistan. Namun struktur masyarakat mereka yang agak longgar serta ketiadaan penguatkuasaan yang benar-benar bersih terus membenarkan budaya ini berlangsung tanpa penyeliaaan.

Pegawai kerajaan, anggota polis dan individu ternama tidak kekok untuk bersorak dengan mulut berbuih melihat seorang bacha bazi beraksi setiap malam, menghiburkan mereka. Ada di kalangan mereka tidak segan silu berpegangan tangan dengan remaja yang mereka miliki.

Budaya ini sayangnya sudah berakar umbi - sehinggakan ramai di Afghanistan sendiri memilih bacha bazi sebagai jalan terbaik mengelak zina dengan wanita, ekoran kedudukan wanita yang dikongkong dan tersembunyi dalam struktur masyarakat mereka.


7 Bayi Pramatang Paling Muda Selamat Dilahirkan

Kelahiran pramatang ialah ditakrifkan apabila bayi dilahirkan sebelum tarikh jangkaan bersalin, biasanya tiga minggu lebih awal. Dalam erti kata lain, bayi yang dilahirkan sebelum 37 minggu kandungan dipanggil bayi pramatang.

Kelahiran pramatang biasanya dikaitkan dengan pelbagai masalah kesihatan. Masalah kesihatan ini boleh menjadi akut (contohnya, Acute Respiratory Distress Syndrome [ARDS] di mana bayi sukar bernafas dengan betul), atau mungkin kronik. Dalam kes sedemikian, bayi mungkin memerlukan kemasukan ke hospital yang kerap dan segera.

Walaupun bayi pramatang lebih berisiko untuk mengalami komplikasi kesihatan yang serius dan kematian, ada juga yang terselamat. Terdapat beberapa keadaan di mana bayi pramatang bukan sahaja terselamat daripada masalah akut kelahiran pramatang, tetapi juga telah menjalani kehidupan yang panjang dan sihat.

Rumaisa Rehman iala bayi kelahiran pramatang ketujuh termuda yang pernah hidup dan juga bayi terkecil yang pernah dilahirkan, dengan berat hanya 260.8 gram ketika lahir! Rumaisa dilahirkan di Pusat Perubatan Universiti Loyola kepada ibunya yang terpaksa menjalani pembedahan C-section kecemasan akibat komplikasi yang disebabkan oleh pra-eklampsia.

Menariknya, Rumaisa adalah kembar dan dia dan kembarnya terselamat daripada kelahiran pramatang yang traumatik. Disebabkan kelahiran pramatang dan hakikat bahawa dia dilahirkan kembar, Rumaisa masih bergelut untuk mengekalkan berat badan normal untuk usianya.

Melinda Star, dilahirkan pada Ogos 2011, hanya 269.3 gram semasa lahir. Dia dilahirkan awal kerana ibunya terpaksa menjalani pembedahan C-section kerana hipertensi yang disebabkan oleh kehamilan. Semasa kelahirannya, Melinda Star merupakan bayi kedua termuda bongsu yang dilahirkan di Amerika Syarikat.

Melinda mengalami beberapa kecederaan akibat kelahiran pramatangnya. Dia didiagnosis dengan Displasia Bronchopulmonary (BPD), dan terpaksa menjalani pembedahan untuk keadaan lain juga. Walaupun permulaannya yang sukar di dunia, Melinda terus menjalani kehidupan yang agak sihat.

Kenna Moore ialah bayi kelima termuda yang pernah terselamat daripada kelahiran pramatang. Berat Kenna sangat kecil semasa lahir sehinggakan dia sebenarnya lebih kecil daripada satu minuman tin soda! Kenna Moore dilahirkan melalui LSCS kecemasan kerana ibunya  mengalami komplikasi akibat tekanan darah tinggi semasa kehamilannya.

Kenna kekal di hospital selama 183 hari di bawah pemantauan yang ketat dan berterusan. Dia akhirnya meninggalkan Hospital Kanak-kanak Presbyterian Hemby di Charlotte, N.C. selepas 183 hari, dengan tiub penyusuan dimasukkan untuk membantu dalam penyusuan.

Amilia Taylor dilahirkan pramatang pada Oktober, 2006, kerana beberapa komplikasi berkaitan kehamilan yang dihadapi ibunya semasa dia hamil. Amilia telah "terrhasil" melalui In-Vitro Fertilization (IVF), iaitu teknik yang digunakan oleh pasangan yang bergelut untuk mendapatkan bayi melalui cara semula jadi.

Disebabkan oleh cara konsep Amilia, usia kandungannya tidak dapat ditentukan dengan tepat. Amilia, seperti kebanyakan bayi pramatang yang lain, mengalami komplikasi dalam beberapa bulan pertama hidupnya. Walau bagaimanapun, Amilia kini menjalani kehidupan yang sihat.

James Eldin Gill dilahirkan pada Mei 1987. Dilahirkan selepas hanya 21 minggu kehamilan, kelahirannya terlalu pramatang sehingga dia dijangka mati serta-merta selepas dilahirkan.

Berat James hanya 419.5 gram semasa lahir – berat yang sama dengan sebiji bola sepak! Namun, yang mengejutkan semua orang, dia terselamat. Bukan itu sahaja, dia meneruskan kehidupan yang sihat dan masih hidup dan sihat sehingga ke hari ini.

Dilahirkan pada 5 Jun 2020, Richard Hutchinson ialah bayi pramatang kedua termuda yang pernah hidup walaupun dia kini memegang Rekod Guinness untuk bayi paling pramatang untuk terus hidup. Dia mempunyai berat 337.3 gram semasa lahir dan dilahirkan selepas hanya 21 minggu dan 2 hari kehamilan.

Dia sangat lemah dan kecil sehingga doktor menganggap dia mempunyai 0% peluang untuk hidup. Richard dilahirkan dengan begitu banyak komplikasi sehingga ramai menyangkanya tidak akan hidup lama. Richard telah dilepaskan selepas enam bulan  pada 4 Disember 2020.

Curtis Zy-Keith Means ialah bayi pramatang termuda yang masih hidup. Dia dilahirkan hanya sebulan selepas bayi pramatang termuda sebelumnya, Richard Hutchinson. Dilahirkan pada usia kandungan 21 minggu dan 1 hari, Curtis sangat kecil sehingga dia boleh muat di tapak tangan ibu bapanya, dan beratnya hanya 419.5 gram semasa lahir.

Dia juga kembar dan, oleh itu dia jauh lebih kekurangan zat makanan semasa lahir daripada bayi pramatang tunggal seusianya. Malangnya, kakaknya, C’Asya, tidak bertindak balas terhadap rawatan yang diterimanya selepas bersalin, dan meninggal dunia sehari kemudian.


6 Kuasa Adiwira Yang Sebenarnya Jauh Lebih Menyusahkan Kita

Pengaruh karya fiksyen adiwira kepada masyarakat dunia tampak semakin meningkat, disebabkan oleh populariti filem-filem yang memaparkan watak-watak berkuasa hebat menguasai tayangan pawagam.

Apa yang dipaparkan walaupun hanyalah rekaan fiksyen, mampu dijadikan topik perdebatan panjang yang menjentik imaginasi kita sebagai peminat. Individu yang mempunyai kuasa aneh, hebat serta luar biasa kini tidak lagi terhad penerimaannya kepada buku komik, sebaliknya sudah jadi sesuatu yang perdana.

Tetapi bukan semua kuasa adiwira memberikan kesenangan kepada pemiliknya. Ada juga kuasa yang hanya menyusahkan, tetapi tidak digambarkan dalam filem kerana tak ada siapa mahu melihat sisi hidup adiwira yang berbeza.

Dalam filem, watak-watak halimunan sering digambarkan mensyukuri kuasa yang mereka perolehi. Mampu menghilangkan diri dinampakkan memberikan mereka peluang untuk melakukan bermacam perkara secara sembunyi.

Tetapi cuba anda fikir dahulu dengan tenang, nak jadi halimunan ni apa syarat utamanya? Kena menanggalkan pakaian keseluruhannya. Tidak boleh memakai apa saja sekalipun. Cuba bayangkan perasaan anda perlu berjalan di khalayak ramai berbogel sepenuhnya, walaupun anda ada kuasa halimunan sekalipun?

Geli bang. Kita yang kadangkala terdedah kulit lebih sikit pun rasa malu, apatah lagi pula kena berjalan bogel di tengah orang ramai. Sejuk saja rasanya. Kalau panas, habis seluruh tubuh terasa bahangnya.

Tengah jalan nak merompak bank, datang sebuah kereta dari belakang terlanggar kita yang sedang melintas jalan dalam keadaan halimunan. Tergoleklah kita dalam keadaan berbogel tepi jalan sambil kuasa kita tadi hilang, akibat kecederaan.

Profesor X memang diketahui cukup iri hati dengan pelajarnya yang berambut.

Ramai orang mempunyai keinginan untuk tahu apa pandangan orang lain terhadap mereka. Bagaimana pula sekiranya kita mempunyai kebolehan untuk membaca minda orang lain 24 jam sehari setiap masa?

Mesti pening kan? Cuba bayangkan setiap masa anda tahu apa yang orang lain fikir. Kita dengar semua masalah mereka, kita dengan kemahuan mereka. Kita juga akan dengar semua perkara negatif yang difikirkan mereka, sama ada melibatkan orang lain atau melibatkan kita.

Seronok ke hidup sedemikian rupa? Tak seronok langsung sebenarnya. Seolah-olah dalam kepala kita ada Facebook dan Twitter yang beroperasi setiap masa, mengutuk, mengumpat, menunjuk-nunjuk semua perkara tanpa kita ada butang pematinya.

Dalam setiap dunia komik dan filem adiwira, pasti akan ada satu atau dua watak yang diberikan kuasa berbadan kebal, tubuhnya tidak lut dengan apa saja. Kena tumbuk kena tembak kena tetak, semuanya teralih tanpa ada kesan calar pun pada kulitnya.

Kita pun kagum lah. Waktu kita kanak-kanak, memang ramai yang berangan nak badan sedemikian. Kadangkala bila dah tua pun, ramai yang berhajat nak ada badan kebal ni.

Tetapi apa akan berlaku kalau si badan kebal ni nak kena bedah buang apendiks misalnya? Atau nak buat pembedahan lasik bagi betulkan penglihatan dia? Jika dia kena kanser, apa agaknya peralatan hospital yang akan mampu doktor bedah gunakan untuk buat potongan?

Bagi orang yang pernah dapatkan rawatan telinga yang tersumbat, sehari dua selepas telinga anda pulih merupakan satu tempoh yang menyeksakan bukan? Telinga anda jadi sensitif semacam, semua bunyi yang anda dengar mampu menyakitkan diri anda sebelum lama-kelamaan pendengaran anda kembali stabil.

Itulah agaknya situasi yang dihadapi mereka yang memiliki ultra pendengaran sebagai kuasa adiwira. Ekoran sensitiviti telinga yang lebih tinggi berbanding biasa, semua bunyi yang berlaku dapat didengari, termasuklah semua perbualan, percakapan dan apa saja jenis audio sensori yang ada - pada satu tahap yang sangat tinggi.

Anda rasa berbaloi ke hidup dengan telinga sepeka itu? Tak. Setiap langkah yang kita buat pun, mampu membuatkan telinga bergema. Paling sakit bila kita mandi, kita boleh dengar setiap titisan yang jatuh ke lantai seolah-olah nak runtuh dunia.

Kami tidak tahu kenapa karya-karya fiksyen barat selalu memaparkan obsesi kepada kehidupan abadi, sehinggakan banyak watak baik atau jahat menjadikan jangka hayat kekal sebagai fokus aktiviti mereka.

Tidak tahulah kenapa ada pengkarya yang merasakan kehidupan abadi kurun demi kurun, alaf demi alaf merupakan sesuatu yang menarik. Hidup terlalu lama sehinggakan perlu melihat individu yang kita sayangi hidup dan mati berulang-ulang kali - sedih kan pengalaman itu?

Lebih malang bagi orang yang mampu hidup abadi ni, kalaulah mereka ini berjaya ditangkap dan dikurung dalam sebuah kotak ala-ala watak pelakon Ryan Reynolds dalam filem Buried - mereka akan terkurung selamanya tanpa ada jalan keluar.

1,000 tahun duduk dalam sebuah kotak dan sedar setiap masa, penyeksaannya tu memang mampu membuatkan adiwira sehebat mana pun rasa menyesal dia diberikan pengekalan jiwa.

Dalam banyak-banyak kuasa adiwira yang ada, kuasa inilah yang boleh bertukar menjadi sangat annoying. Tak boleh penulis bayangkan sekiranya pasangan dan sanak-saudara kita tahu kita memiliki kuasa ni, mesti ramai yang akan hadir meminta bantuan kita.

"Boleh tolong hantar saya shopping dekat London sekejap? Tapi guna duit awak ya."

"Pakcik dengan makcik nak mintak tolong, kami dah lama dah tak tengok Mekah. Teringin la sat nak pi sana jenguk."

"Aku tak ada duit nak balik kampung. Boleh tolong hantarkan kami satu family pulang? Lagi 2 minggu kau datang ambil kami balik."

Ada sebabnya kenapa adiwira memilih untuk merahsiakan identiti mereka daripada semua, termasuklah pasangan dan ahli keluarga sanak saudara.


Kesan Dapur Gas Terhadap Alam Sekitar dan Kesihatan Anda

Sama ada anda sedar atau tidak, rumah anda dipenuhi dengan zarah mikroskopik dan bahan pencemar lain yang boleh menjejaskan kesihatan anda pada tahap tertentu. Sama ada jelaga lilin, gentian mikro pakaian atau protein yang terhasil daripada haiwan peliharaan, semuanya boleh merengsakan paru-paru anda dan mencetuskan alahan.

Bahkan, pendedahan terhadap bahan pencemar kadangkala lebih teruk di dalam rumah berbanding di luar dan kita menghabiskan kebanyakan masa berada di dalam rumah. Kajian mendapati bahawa tahap pencemaran udara di rumah mungkin dua hingga lima dan kadangkala lebih daripada 100 kali ganda berbanding luar.

Salah satu sumber pencemaran udara yang paling biasa di dalam rumah adalah dapur gas di mana kebanyakan rakyat Malaysia menggunakannya. Gas yang dibakar biasanya terdiri daripada metana (70-90%), bersama dengan etana, butana dan propana.

Apabila dibakar, gas tersebut akan menghasilkan bahan sampingan yang kebanyakannya boleh memudaratkan.

Selain itu, penggunaan dapur gas turut memberikan kesan terhadap perubahan iklim. Kajian daripada Universiti Stanford yang diterbitkan dalam jurnal Sains Alam Sekitar & Teknologi mendapati bahawa metana masih bocor daripada dapur gas walaupun semasa dimatikan.

Mereka menganggarkan bahawa jumlah metana yang dihasilkan oleh dapur gas di Amerika setiap tahun mempunyai kesan iklim yang sama dengan pelepasan karbon dioksida daripada kira-kira 500,000 buah kereta.

Walaupun metana berada di udara untuk masa yang lebih singkat berbanding karbon dioksida tetapi ia mempunyai potensi pemanasan sebanyak 86 kali ganda berbanding karbon dioksida dalam tempoh 20 tahun.

Kini, bandar-bandar utama seperti New York, California dan Washington akan mula mengharamkan sebarang bentuk penggunaan perkakasan dapur berasaskan gas pada bangunan baru bermula seawal tahun 2023.

Walaupun kesan dapur gas terhadap iklim menjadi pendorong utama peraturan dan penyelidikan baru dilaksanakan, ia sebenarnya turut memberi kesan terhadap kesihatan anda juga.

Selain metana, dapur gas turut menghasilkan karbon monoksida, nitrogen oksida, bahan zarah, nitrogen dioksida dan formaldehid setiap kali anda menyalakan api.

Menurut laporan yang dikeluarkan pada tahun 2008, rumah dengan dapur gas mempunyai purata kepekatan nitrogen dioksida 50% sehingga lebih 400% berbanding rumah yang menggunakan dapur elektrik.

Sama ada bahan toksik ini boleh merosakkan paru-paru anda bergantung pada tahap dan tempoh anda terdedah kepadanya. Namun, ia lebih berbahaya bagi sesetengah orang berbanding yang lain. Nitrogen dioksida khususnya sering dikaitkan dengan masalah pernafasan seperti asma.

Menurut Dr. Jamie Garfield dari Temple University di Philadelphia, secara amnya apabila terjadi pendedahan berterusan kepada sesuatu selain oksigen, paru-paru anda akan menerima kesannya.

Bagi mereka yang tidak mempunyai ventilator atau sistem pengudaraan yang lemah terutamanya di dapur yang lebih kecil, mereka lebih berisiko tinggi terdedah pada paras bahaya nitrogen dioksida.

Menurut Dr. Garfield, jika seseorang itu sihat dan mempunyai dapur yang luas serta sistem pengudaraan yang baik, tidak perlulah terlalu risau akan kesan penggunaan dapur gas.

Sebaliknya, pencemaran yang dihasilkan mungkin akan memberi kesan yang lebih tinggi kepada mereka yang menghidap atau mengalami keadaan pernafasan seperti asma dan penyakit paru-paru kronik.

Dalam kajian yang diterbitkan antara tahun 1977 hingga 2013 dari seluruh dunia mendapati bahawa kanak-kanak yang tinggal di rumah dengan dapur gas dan sistem pengudaraan yang teruk mempunyai risiko mengalami asma 32% lebih tinggi berbanding kanak-kanak yang tinggal di rumah tanpa dapur gas.

Salah satu lagi golongan yang berisiko tinggi adalah tukang masak atau chef yang menghabiskan masa selama 6-10 jam berada di dapur yang menggunakan dapur gas. Walaupun mempunyai sistem pengudaraan yang baik, pendedahan dalam tempoh yang panjang tetap akan memberikan kesan.

Terdapat beberapa langkah untuk mengurangkan pendedahan dan risiko pencemaran dapur gas. Namun, langkah-langkah ini mungkin lebih sukar bagi mereka yang tinggal di rumah kos rendah atau pangsapuri yang kecil.

Selain ruang dapur yang kecil, rumah kos rendah biasanya terletak di kawasan yang mempunyai tahap pencemaran udara luar yang tinggi. Membuka pintu atau tingkap semasa memasak akan membantu tetapi pencemaran dari luar juga boleh memasuki ruangan dalam rumah.

Bagi mereka yang mampu, pemasangan ventilator adalah salah satu cara terbaik untuk menyedut keluar pencemaran dapur gas tanpa menyebabkan udara tercemar dari luar masuk. Penggunaan dapur elektrik juga merupakan langkah terbaik tetapi ia bukanlah mampu dimiliki semua.

Selain itu, anda juga boleh memasang alat pengesan karbon monoksida, cuci dapur dan ventilator dengan lebih kerap serta menjauhkan kanak-kanak dari dapur ketika memasak.

Pastikan hujung api dapur gas anda berwarna biru. Ini kerana nyalaan berwarna kuning di hujung menunjukkan pelarasan yang tidak betul dan boleh meningkatkan pencemaran.


7 Piramid Tertua di Dunia

Apabila muncul sahaja perkataan "piramid", kita pastinya terbayangkan piramid Giza di Mesir yang cukup popular dan merupakan salah satu 7 keajaiban dunia zaman kuno. Namun, sebenarnya "piramid" sebenarnya merupakan satu jenis bentuk (sama seperti bulat, kiub, kon) dan tidak terhad kepada binaan piramid Giza sahaja.

Di seluruh dunia, sebenarnya terdapat banyak lagi binaan brbentuk piramid yang wujud, setiap satunya mempunyai fungsi yang berlainan. Di Malaysia, mungkin pusat belah-belah Sunway Pyramid sahaja merupakan satu-satunya bangunan yang berbentuk piramid.

Walaupun piramid Giza merupakan piramid paling popular di dunia, terdapat banyak lagi piramid yang lebih awal dibina daripadanya. Kali ini, pihak Iluminasi ingin berkongsi pula dengan pembaca Iluminasi senarai 7 piramid tertua dari seluruh dunia.

Firaun Khafre mengikuti jejak ayahnya, Firaun Khufu, dan membangun makamnya di sebelah Piramid Agung Khufu sebagai sebahagian daripada kompleks Piramid Giza Necropolis. Beberapa ruang pengebumian jauh di dalam piramid masih belum selesai, dihubungkan dengan laluan yang diperbuat daripada granit dan alabaster.

Piramid Khafre mempunyai dua pintu masuk yang terpisah. Yang satu berada di permukaan tanah, dan yang lain terletak sekitar pada ketingnggian 38 kaki di sisi, namun kedua-dua pintu masuk berada di sisi utara piramid.

Khufu, Piramid Besar Giza, adalah piramid terbesar di dunia mengikut ketinggian. Dibina untuk dijadikan makam Firaun Khufu di Mesir, piramid ini mungkin merupakan Piramid Giza yang paling terkenal. Ia juga yang tertua dari Tujuh Keajaiban Dunia dan satu-satunya yang masih berdiri.

Piramid Firaun Khufu adalah piramid Giza pertama yang dibina dan dianggarkan mengandungi 2.3 juta blok batu. Walaupun piramid yang mengagumkan ini pada awalnya mempunyai permukaan putih yang halus yang dibuat dari batu kapur, kerosakan akibat cuaca selama bertahun-tahun telah merosakkan permukaannya.

Piramid yang menjulang tinggi ini dibina oleh Firaun Sneferu, bapa Firaun Khufu, dan merupakan piramid kedua Sneferu. Pembinaan Piramid Merah dikatakan telah bermula setelah kekecewaan Firaun Sneferu dengan hasil akhir Piramid Bent, dan sudut kedua-dua piramid yang hampir sama sepertinya menyokong teori ini.

Sudut Piramid Merah ialah 43 darjah, yang sepadan dengan sudut yang diperbetulkan di bahagian atas Piramid Bent. Piramid ini dibina pada sekitar tahun 2613-2589 SM.

Piramid pertama yang dibina di nekropolis Dahshur, Piramida Bent mempunyai penampilan yang khas dan tidak biasa. Ketika piramid Firaun Sneferu mencapai ketinggian tertentu pada kecondongan 54 darjah, struktur itu kononnya akan runtuh di bawah beratnya sendiri. Piramid ini dibina sekitar 2600 SM.

Sudut piramid kemudian diubah untuk membolehkan piramid ini berjaya disiapkan dan selamar. Piramida Bent dikatakan sebagai struktur terbaik yang masih terpelihara di Dahshur Necropolis dan mengekalkan lebih banyak bahagian luarnya yang asli dan licin daripada piramid lain.

Piramid Meidum, yang kini dikenali sebagai "piramid runtuh" atau "el-haram el-kaddab" ("Piramid Palsu" dalam bahasa Arab), dipercayai merupakan piramid Mesir kedua yang dibina beberapa ketika selepas Djoser. Piramid ini telah memperoleh pelbagai nama panggilan ini selama bertahun-tahun kerana tidak banyak strukturnya yang kekal.

Menjelang abad ke-15, sebahagian piramid yang terselamat dan hari ini ia tidak lagi menyerupai piramid sama sekali. Walaupun ahli arkeologi tidak pasti, mereka berpendapat bahawa pembinaan piramid ini mungkin telah dimulakan oleh Firaun Huni, tetapi disiapkan oleh Firaun Sneferu.

Caral pertama kali ditemui pada tahun 1948, tetapi pada mulanya mendapat sedikit perhatian sehingga tahun 1970-an ahli arkeologi menyedari bahawa "bukit semulajadi" di kawasan itu sebenarnya adalah piramid bertingkat. Sejak itu, tapak ini telah digali dan dikaji secara meluas dan ia telah diisytiharkan sebagai Tapak Warisan Dunia UNESCO pada tahun 2009.

Caral ialah ibu kota tamadun Norte Chico dan ia adalah metropolis dengan amalan pertanian yang kompleks, kuil, amfiteater, plaza, kawasan kediaman, dan enam struktur piramid yang besar.

Piramid Djoser ialah piramid Mesir pertama dan walaupun terdapat dakwaan mengenai piramid yang lebih tua ditemui dalam beberapa tahun kebelakangan ini, ia adalah piramid tertua di dunia yang disahkan. Piramid itu dibina untuk Djoser (kadangkala dieja Zoser), raja pertama Dinasti Ketiga Mesir, oleh Imohtep, wazir Djoser.

Imohtep mahu membina makam besar untuk rajanya dan memutuskan untuk menyusun "mastabas" - struktur beratap rata dengan sisi condong - di atas satu sama lain, mewujudkan piramid bertingkat pertama. Piramid adalah pusat kompleks mayat besar yang merangkumi dinding batu kapur, kuil dan patung Raja Djoser.


5 Kelemahan Utama Berwajah Kacak Bagi Seorang Lelaki

Mempunyai wajah kacak dikatakan memberikan kelebihan kepada seseorang individu. Itulah situasi yang dihadapi lelaki seperti Brad Pitt, Fattah Amin, penulis dan individu-individu kacak lain setiap hari.

Hanya disebabkan kekacakan, mentaliti masyarakat mudah mengatakan individu seperti kami mendapat laluan mudah dalam hidup, hanya bermodalkan wajah. Buat itu senang, buat ini senang. Cakap apa pun orang percaya.

Realitinya, adakah telahan ini benar? Berdasarkan pengalaman penulis sebagai lelaki tampan, tidak benar.

Di sebalik wajah ala model kami, tersimpan 1001 masalah yang jarang mendapat simpati masyarakat. Tidak ramai menyedari kami golongan kacak juga berdepan kekangan hidup hanya disebabkan wajah kami yang menggoda.

Kenapalah hanya kerana ketampanan, kami terus dianggap seorang yang tidak malu untuk berhadapan orang lain, bijak berbicara serta tidak merasa canggung dalam aktiviti sosial?

Kami juga sebenarnya sama seperti anda, takut nak berbual dengan orang asing. Bila bertemu gadis cantik kami rasa malu. Datang situasi di mana kami terpaksa melibatkan diri dengan aktiviti sosial besar-besaran, bukannya mudah untuk kami mesra sekelip mata dengan semua orang.

Walaupun tampan, dalam kepala kami sebenarnya lebih gemar untuk duduk rumah, main game atau tengok Netflix daripada pergi bersosial beramai-ramai. Kadangkala penulis lebih ingin rasa sendirian. Sebut pasal ni...

Bila orang ramai kerap sangat dijaja visual lelaki kacak dalam TV pandai bermain kata-kata dengan perempuan, habis semua lelaki senasib kami dicopkan dengan tanggapan serupa.

Apa anda ingat kami tak ada rasa gemuruh ke nak cuba berkenalan dengan perempuan lain? Takut tau. Yang paling penulis marah, sanak-saudara sendiri bila berjumpa akan kata "kau mesti ramai teman wanita ni?" Hey hey hey! Janganlah begitu.

Kami kacak, tetapi hati kami setia. Kalau dah berjanji untuk setia kami pegang. Bila dah bernikah dengan seorang, kami nikah untuk selamanya. Kami cukup dengan seorang wanita sahaja sebagai peneman.

Tahukah anda, disebabkan tarikan yang ada pada wajah kami - peluang untuk kami mendapatkan kerja ketika kami berhadapan temuduga dengan lelaki lain (yang kurang tampan berbanding kami) lebih rendah peluangnya?

Dakwaan ini sudah dibuktikan hasil kajian penyelidik, kerana secara nalurinya akan wujud rasa persaingan di antara calon dan penemuduganya ketika sesi berlangsung.

Penemuduga yang rasa tercabar dengan calon yang berktrampilan menarik biasanya akan memarkahkan calon tersebut lebih rendah, berbanding calon-calon lain.

Apa yang kami perlu lakukan? Perlukah kami tak mandi sebelum pergi temuduga, tak perlu gosok gigi? Pakai baju buruk sikit supaya kejantanan kami kurang menyerlah?

Penulis masih ingat satu ketika dulu, ada seorang kenalan penulis putus cinta dengan teman wanita dia yang dah 3 tahun kenal.

Penulis pujuk dia supaya berhenti menyalahkan diri sendiri. "Bunga ni bukan sekuntum bro!" kata penulis.

Terus mata dia terjegil besar dan dia pandang penulis. "Kau memang la senang boleh cakap macam tu! Aku? Kau ingat aku senang ke nak dapat awek?"

Dia memang marah betul masa tu. Ramai orang menganggap lelaki kacak mudah menemui cinta. Mana ada. Susah juga.

Lebih menakutkan kami sendiri, kami tidak tahu kenapa lelaki kacak seperti kami dilihat seolah-olah tidak layak menasihatkan orang lain tentang hubungan - hanya kerana kami dianggap boleh mencairkan hati mana-mana gadis semudah ABC.

Pandangan kami tentang cinta dan hubungan sama valid dengan pandangan orang ramai. Takkanlah hanya kerana wajah kacak kami yang mengungkapkannya, membuatkan nasihat kami tak ada kredibiliti pula?

Ini satu situasi yang penulis cukup sedih berlaku. Sedih dengan diri sendiri.

Hanya disebabkan wajah, ramai orang terus simpan persepsi kami berkemampuan tinggi. Duit banyak. Kerja sedap. Rumah besar. Kereta mewah.

Kami pun ada susah payah kami tau. Jika orang ramai sering berhadapan masalah tak cukup duit di tengah-tengah bulan, kami pun sama. Majoriti antara kita menghadapi masalah yang sama saja pasal duit ni. Wajah bukan faktor.

Seandainya individu kacak seperti penulis menceritakan masalah kewangan kami, tak ramai yang percaya kami perlu mengharunginya malah menidakkannya pula. Yang ketawa pun ada. Kena kutuk 'kacak tapi tak ada duit' memang menyakitkan jiwa.

Kadang-kadang rasa nak minta sedekah pun ada. Tetapi jika ada individu kacak meminta sedekah, apakah pandangan anda sama saja seperti pandangan biasa? Tak kan?


5 Jenama Kereta Yang Turut Sama Mengeluarkan Motorsikal

Kebanyakan jenama automotif terkenal dunia memfokuskan pengeluaran kenderaan hanya kepada satu kategori, bagi memastikan nama yang dibina sinonim dengan model yang telah dibangunkan selain kekangan bajet.

Bagaimanapun bagi beberapa syarikat, bergelar gergasi automotif kereta dunia saja tidak mencukupi bahkan mereka turut aktif dalam penghasilan jentera dua roda, mengeluarkan motorsikal yang turut mempunyai legasi sendiri.

Tidak banyak jenama berjaya menceburi keluaran kereta dan motorsikal komersial dengan berjaya. Bagi lima jenama di bawah, kejayaan mereka merupakan antara kisah yang membawa keunikan berbeza.

Tahukah anda Honda syarikat terkenal Jepun yang popular di Malaysia bermula sebagai sebuah pengeluar motorsikal?

Warisan itu diteruskan sehingga ke hari ini, di mana Honda terkenal sebagai pengeluar kereta dan jentera dua roda popular.

Legasi Honda sebagai pengeluar kereta telah terbukti, dengan dua model utama mereka iaitu Honda Civic dan Honda Accord kekal antara lima model paling laris berdasarkan angka jualan keseluruhan di dunia.

Bagi motorsikal pula, rakyat Malaysia mana yang tak kenal dengan Honda EX5 - sebuah jentera motorsikal yang ringkas, terkenal cukup lasak dan tahan lama.

Bagi kategori motor berkuasa tinggi pula, siri Honda CBR yang dikeluarkan dalam beberapa versi menjadi ikon Honda. Selalunya siapa yang dah cuba jenama 'H' ni baik motorsikal atau kereta, jarang nak berpindah ke jenama lain.

Orang kata bawa model H ni, ramai gadis pandang. Entahlah. Penulis tak tau la betul ke tak.

Kita semua tahu BMW dari Jerman terkenal sebagai pengeluar kereta mewah dengan harga tak mampu milik.

Bermula sebagai sebuah syarikat pengeluar kapal terbang, BMW berkembang sebagai pengeluar enjin motorsikal sehinggalah mengeluarkan model motorsikal sendiri pertama pada tahun 1923.

Lima tahun kemudian barulah BMW mengeluarkan kereta pertama mereka. BMW menjenamakan semula sebuah kereta berjenama DIXI di bawah jenama sendiri BMW dengan nama model BMW 3/15.

Kita selalu kutuk kereta Malaysia kaki rebadge kan? BMW pun bermula sebagai sebuah syarikat kaki rebadge kereta orang.

Tak ramai mampu memiliki motorsikal keluaran BMW yang mempunyai reputasi tinggi di kalangan peminat jentera dua roda.

Hanya selepas pembangunan motor berkuasa bawah 500cc BMW pertama yang dinamakan sebagai BMW G310R, situasi ini berubah.

Dijual sekitar RM28 ribu di Malaysia, motorsikal BMW mula boleh dijadikan pilihan lebih ramai rakyat kita - hasil kerjasama BMW di Munich dan TVS di India yang bertanggungjawab dalam pengeluaran model bajet tersebut.

Sukar untuk difahami kenapa jenama Suzuki susah hidup lama di Malaysia tak seperti pesaingnya; walaupun kesemua produk mereka layak dikatakan mempunyai keaslian yang jarang ada pada pengeluar lain.

Industri motorsikal negara kita khasnya dalam model skuter pernah dikuasai dua model kegilaan ramai iaitu Suzuki VS100 dan VS125 - lebih pantas membawa trend baru sebelum jenama-jenama lain berebut mengeluarkan skuter sendiri.

Begitulah juga dengan model FX150 yang mendahului zaman tetapi tidak mendapat sambutan. Samalah nasibnya dengan kereta keluaran Suzuki.

Suzuki Swift satu masa dahulu merupakan antara alternatif paling popular sekiranya anda tidak mahu membeli Perodua Myvi.

Suzuki Jimny masih kekal sebagai antara kenderaan pacuan empat roda paling diingati di Malaysia. Sementara itu kenangan penulis bercanda dengan kawan-kawan universiti menaiki Suzuki Vitara akan terus menjadi memori manis penulis ketika muda.

Sayangnya reputasi Suzuki di Malaysia membawa beban yang agak berat. 'Spare part' susah dapat, barang mahal, pusat servis tak banyak, model terlalu niche.

Tahun 2022 dikatakan bakal menjadi tahun di mana Suzuki bakal melakukan kemunculan semula. Kami harapkan Suzuki berjaya kerana di antara semua jenama Jepun di Malaysia, Suzuki unik kerana produk mereka aneh tak dibuat syarikat lain.

Tidak dapat dinafikan nama syarikat Bajaj walaupun masih agak asing di negara kita, sebenarnya sedang berkembang pesat.

Ini berikutan kerjasama syarikat tempatan Modenas yang bertindak membawa masuk motorsikal keluaran Bajaj untuk pasaran Malaysia.

Dijual pada harga yang sangat-sangat-sangat berpatutan, model Modenas/Bajaj Pulsar baik yang berkapasiti 200cc ataupun 400cc mendapat sambutan yang menggalakkan.

Semua ini didorong harganya yang memang bajet sekali serta rekaan motorsikalnya yang tak meniru pihak lain.

Bajaj beroperasi dari Maharasthra, India bukan saja berkemampuan menghasilkan jentera dua roda sendiri - bahkan mereka menjadikan kenderaan 3 roda sebagai antara produk utama mereka.

Bajaj adalah syarikat nombor 1 dunia pengeluar beca berenjin, dengan lebih 53% pengeluaran beca mereka adalah untuk pasaran antarabangsa.

Di Indonesia cukup sinonim masyarakat mereka dengan beca keluaran Bajaj, sehinggakan istilah 'bajaj' digunakan untuk mewakili beca berdasarkan dialek tempatan.

Pada tahun 2010 hasil kerjasama dengan Renault dan Nissan, Bajaj berjaya melancarkan kereta kos rendah pertama mereka iaitu Bajaj Qute yang dijual hanya di India.

Bagaimanapun disebabkan oleh kapasiti enjin yang rendah walaupun mampu membawa empat orang penumpang, kenderaan tersebut hanya dilesenkan untuk kegunaan komersial sebagai pengangkutan awam, tidak dibuka jualannya kepada orang ramai.

Jenama dari Perancis, Peugeot cukup terkenal di Malaysia sebagai pengeluar MPV mewah yang menawarkan harga tidak terlalu mahal dan tidaklah terlalu murah. Sedang-sedang saja.

Model-model seperti MPV 2008 dan 3008 kekal popular di negara kita, menjadi antara kenderaan impian mereka yang sudah berkeluarga.

Tidak lama dahulu, Peugeot mengambil keputusan untuk menghentikan jualan kereta sedan di negara kita; bagi memfokuskan kepada kenderaan berbentuk MPV sahaja.

Selain itu, model motorsikal Peugeot juga setakat apa yang penulis tahu belum pernah dibawa masuk ke dalam pasaran kita secara rasmi walaupun mendapat sambutan baik di pasaran luar.

Sejarah Peugeot pada awalnya bermula sebagai perniagaan besi, sebelum mula membina kereta pertama pada tahun 1889.

Pada tahun 1898, Peugeot membeli enjin motorsikal dari sebuah syarikat pengeluar enjin bernama De Dion-Bouton, dipasangkan kepada rangka rekaan Peugeot memulakan produksi motorsikal di bawah jenama itu.

Reputasi Peugeot sebagai pengeluar motorsikal beralih selepas menjadi pemilik kepada sebuah syarikat pengeluar motorsikal skuter bernama Automoto, juga dari Perancis.

Teknologi yang dimiliki Automoto dimanfaatkan sepenuhnya Peugeot yang mula menjadikan pengeluaran skuter sebagai fokus utama selain pengeluaran kereta.

Tak cukup dengan kereta dan motorsikal skuter, Peugeot juga turut mempunyai siri produk basikal berteknologi tinggi, meletakkan syarikat Perancis ini sebagai salah satu konglomerat automotif paling besar dari aspek skop keluarannya.


Benarkah Michael Jackson Memeluk Islam Sebelum Kematiannya?

Kami pernah menulis beberapa artikel berkaitan mendiang Michael Jackson, seorang individu berbakat dalam muzik pop yang layak bergelar legenda berdasarkan legasi yang telah beliau tinggalkan.

Walaupun demikian wujud tanggapan yang menyangkal penggunaan istilah 'mendiang' bagi mewakili Jackson; mereka beranggapan Michael Jackson telah atau sempat memeluk Islam sebelum kematian beliau. Adakah ada kebenaran di sebalik dakwaan ini?

Atau semuanya hanyalah salah sangka yang suka dikongsikan orang ramai khasnya masyarakat Muslim? Untuk itu, marilah kita sama-sama meneliti kisah sebenar di sebalik dakwaan yang cukup popular ini.

Status Michael Jackson sebagai 'Raja Pop Dunia' menyebabkan status kematiannya banyak menimbulkan tanda tanya.

Selain daripada status agama, punca kematian Jackson juga seringkali dijadikan bahan perbincanga. Lebih malang mendiang juga sering dijadikan bahan cemuhan berkenaan kulit putihnya, yang dikatakan dibuat ekoran rasa malu beliau lahir sebagai lelaki kulit hitam.

Bagaimanapun kontroversi berkenaan agama kematian beliau terus menjadi buah mulut orang ramai, disebabkan oleh beberapa laporan media berkaitan Jackson sebelum dia meninggal - seakan-akan menampakkan dia sudah menemui hidayah.

Desas-desus ini diperkuatkan lagi selepas kematian beliau, terbit laporan menyebut ada usaha pihak keluarga mendiang untuk mengebumikan beliau mengikut tradisi masyarakat Islam.

Apa yang dapat kita lihat dalam setiap laporan yang dibuat ketika itu, tidak jelas siapakah sumber utama yang mewakili keluarga Jackson dalam mengeluarkan kenyataan tersebut dan hanya nama abang beliau, Jermaine Jackson dipetik secara sekilas lalu.

Laporan itu juga menyebut Jackson telahpun selamat memeluk Islam pada bulan November tahun 2008, memilih nama 'Mikhaail' sebagai nama barunya.

Artikel-artikel sedemikian mula mengakibatkan perbincangan hangat di antara dua kelompok; yang percaya Jackson sudah bergelar Muslim dan yang menafikan dakwaan Jackson telah memeluk Islam.

Michael Jackson sepanjang karier beliau rapat dengan beberapa tokoh Muslim terkenal.

Selepas berhadapan dakwaan melakukan hubungan seks dengan individu bawah umur, Jackson diberikan perlindungan di Bahrain atas tawaran keluarga di-raja negara itu sebagai tetamu kehormat ketika dia mencari arah.

Di Bahrain, Jackson mula menampakkan minat untuk lebih mendalami Islam. Nama-nama besar lain industri hiburan seperti Dawud Wharnsby serta Yusuf Islam mula dikatakan memainkan pengaruh kepada Jackson, membantu beliau mengenali Islam dengan lebih baik.

Ekoran daripada kisah-kisah inilah, wujud desas-desus mengatakan Wharnsby dan Yusuf Islam merupakan antara tetamu yang dijemput hadir ke majlis mengucap syahadah Jackson, dijalankan oleh seorang Imam bertauliah.

Walau bagaimanapun kedua-dua nama besar dalam muzik Islami itu menafikan dakwaan tersebut, menyangkal artikel-artikel yang disiarkan.

Apa yang lebih menghairankan, tidak ada seorang pun Imam muncul dan mengakui dia telah meng-Islamkan Jackson seperti didakwa. Tidak ada juga sebarang pendaftaran atau pertukaran rekod dibuat oleh wakil Jackson bagi mendaftarkan perubahan agama beliau secara rasmi.

Kebanyakan dakwaan yang mendakwa Michael Jackson telah atau sempat memeluk Islam sebelum kematiannya berlaku tanpa ada sebarang sandaran kepada bukti yang kukuh dan berfakta.

Apa yang berlegar-legar hanyalah khabar angin, desas-desus dan perkongsian tanpa sumber yang bunyinya kelihatan indah, tetapi realitinya tiada asas dalam laporannya.

Sumber paling utama dalam memperbetulkan tanggapan kita berkenaan status peng-Islaman Jackson, boleh dibuat hasil pengakuan abang kandungnya sendiri iaitu Jermaine Jackson.

Jermaine merupakan antara penyebab utama khabar angin berkaitan peng-Islaman Michael bertiup kencang, selepas Jermaine direkodkan mengucapkan 'agar Allah swt. mencucuri rahmat ke atas adiknya' selepas Michael meninggal dunia.

Kenyataan itu disalah ertikan media, sedangkan apa yang disebutkan Jermaine hanyalah satu ucapan biasa yang tidak membawa makna sebegitu, disebabkan oleh status Jermaine yang telah memeluk Islam sejak tahun 1989. Anda boleh membaca kisah bagaimana Jermaine menemui jalan yang lurus melalui artikel ini jika anda berminat.

Berikutan kenyataan Jermaine yang disalah anggap, banyak pihak berspekulasi bahawa Michael sebelum meninggal dunia sempat memeluk Islam. Jermaine telahpun tampil menafikan dakwaan ini serta cuba memperbetulkan kekeliruan yang berlaku.

Ini kerana sepanjang beberapa tahun sebelum Michael meninggal dunia, Jermaine memainkan peranan yang cukup besar cuba membawa Islam kepada jiwa Michael. Sayangnya Michael tidak sempat secara rasmi menemui hidayahnya dan kegagalan itu memberi kesan besar kepada Jermaine.

Jermaine untuk beberapa tahun sebelum kematian adiknya, telah cuba mendidik adiknya tentang Islam melalui naskhah-naskhah bacaan berkaitan Islam kepada Michael, yang dibeli khas dari negara Asia Barat seperti Bahrain dan Arab Saudi.

Perpindahan sementara Michael ke Bahrain banyak mendidiknya tentang nilai hidup seorang Muslim, mula membentuk kepercayaan besar Michael terhadap kepercayaan yang dipegang mereka.

Kumpulan pengawal peribadi Michael mula dilantik di kalangan individu Muslim kerana Michael lebih percayakan seorang Muslim bagi melindungi dirinya. Individu yang digajikan bagi menjaga anak-anaknya juga dipilih daripada penjaga beragama Islam.

Menurut Jermaine, tahap kepercayaan adiknya kepada masyarakat Muslim sebelum kematiannya tinggi. Michael menunjukkan sikap terbuka untuk belajar tentang Islam tetapi sayangnya perubahan ini tidak sempat tiba ke penamat gembiranya.

Michael tidak sempat mengucapkan kalimah syahadah walaupun hatinya sudah menerima ada perubahan berlaku dalam jiwanya.

Apa yang sangat dikesali oleh Jermaine sebagai abang kandung, dia percaya Michael akan menemui titik perubahan sekiranya hatinya sempat menerima Islam secara rasmi bagi mendapatkan kekuatan berhadapan semua cabaran ketika itu.

Dalam kenyataan tahun 2007 semasa Michael masih hidup, Jermaine menyuarakan hasrat ingin melihat adiknya memeluk Islam, selain memberitahu media dia dan Michael pernah membincangkan tentang pertukaran agama secara serius.

Apa yang kita tahu, Jermaine tidak pernah mendakwa adiknya telah memeluk Islam sebelum kematiannya. Tidak perlu untuk kita terus mempertikaikan pandangan orang yang paling kuat berusaha mengajak Michael Jackson yang secara terbuka menyatakan penyesalan terhadap kegagalannya itu.

Berdasarkan rekod rasmi dan petunjuk yang ada seperti yang diceritakan Jermaine - agak sukar untuk kita membuktikan Michael benar-benar atau sempat memeluk Islam secara rasmi sebelum kematiannya.

Artikel yang mendakwa Michael Jackson memeluk Islam itu sendiri sudah dipadamkan oleh laman web akhbar tabloid yang pertama sekali berkongsikan 'khabar gembira' itu. Lagilah pula apabila individu yang dikatakan menjadi saksi peristiwa itu, semuanya menafikan penglibatan dan pengetahuan mereka.


7 Surat Khabar Terawal di Dunia

Surat khabar telah menjadi cara untuk seluruh dunia berhubung dan mengikuti perkembangan terkini tentang peristiwa semasa di seluruh dunia. Walaupun hari ini aplikasi telefon mudah alih dan laman web sudah banyak menggantikan surat khabar yang dicetak, berita bercetak masih diterbitkan setiap hari.

Tahukah anda sejak bilakah surat khabar mula diterbitkan? Kali ini, pihak Iluminasi ingin kongsikan senarai 10 surat khabar tertua yang pernah diterbitkan. Malangnya, tidak kesemuanya masih diterbitkan dengan keluaran baru pada masa kini dan ada yang sudah diterbitkan secara dalam talian sahaja, selari dengan peredaran zaman.

Dikenali juga sebagai PoIT yang diterjemahkan kepada "Waktu Pos dan Domestik",  akhbar ini ialah warta kerajaan negara Sweden. Ia adalah akhbar tertua yang masih diterbitkan sehingga hari ini walaupun ia bertukar kepada penerbitan dalam talian sahaja pada tahun 2007.

Akhbar ini bermula sebagai Ordinari Post Tijdender, yang diterjemahkan kepada "Akhbar Biasa" dan merupakan penerbitan mingguan. Pada tahun 1821, ia bergabung dengan akhbar lain, Inrikes Tidningar (yang diterjemahkan kepada "Domestic Times") dan mewujudkan akhbar PoIT sehingga ke hari ini.

Gazeta adalah entri unik dalam senarai ini kerana tidak banyak yang diketahui mengenainya dan ia hampir tidak memenuhi definisi akhbar kerana jangka hayatnya yang singkat. Ia adalah akhbar berbahasa Catalan pertama dan majalah berkala pertama di Semenanjung Iberia.

Gazeta tidak mempunyai jangka hayat yang panjang, hanya mempunyai dua terbitan yang diterbitkan sebelum menghentikan semua penerbitan. Surat khabar in dIterbitkan pada tahun 1941 namun tiada maklumat lanjut yang diperolehi mengenai syarikat atau pihak yang menerbitkannya.

Bukan sahaja La Gazette akhbar Perancis pertama, ia juga majalah mingguan pertama yang diterbitkan di Perancis. Ia dengan pantas tersebar ke banyak tempat, menjadikannya alat yang berguna untuk mengawal maklumat yang dipermudahkan kepada orang ramai.

Akhbar ini tidak lama kemudian menjadi lidah suara golongan Legitimis iaitu golongan penyokong Diraja dan melihat sumbangan tetap daripada individu berprofil tinggi seperti Kardinal Richelieu dan Louis XIII. Pembacanya kebanyakannya adalah golongan atasan elit.

Diterjemah sebagai Antwerp Gazette, tidak ada nama sebenar untuk akhbar ini, yang merupakan akhbar Flemish pertama yang pernah diterbitkan. Nama "Nieuwe Tijdinghen" yang digunakan ialah nama yang diberikan oleh katalog. Akhbar ini pertama kali diterbitkan pada tahu 1618 di mana  penerbitnya adalah Abraham Verhoeven.

Berita yang dipaparkan dalam Warta Antwerp diperoleh dari Eropah Barat dan Tengah dan merangkumi pelbagai jenis berita umum, selalunya termasuk ruangan satira, doa, berita selebriti, lagu dan pantun. Setiap kertas membawa sekurang-kurangnya satu ilustrasi.

The Courante ialah akhbar Belanda yang pertama dan juga akhbar lembaran lebar pertama di dunia, surat khabar paling awal diterbitkan dalam saiz folio yang lebih besar. Tajuk akhbat itu yang tajuknya diterjemahkan kepada "Kisah semasa dari Itali, Jerman, dll", memaparkan berita dari Venice, Cologne dan Prague.

The Courante diterbitkan setiap minggu. Tiada tarikh rasmi ditemui pada kertas itu, mahupun maklumat rasmi tentang pencetak atau penerbitnya, tetapi disebabkan kandungan halamannya, dianggarkan akhbar itu diterbitkan antara 14 dan 18 Jun 1618. Akhbar itu berhenti diterbitkan pada 1664 .

'Avisa ialah terbitan berkala baharu yang pertama yang pernah diterbitkan. Dalam keluaran pertamanya, halamannya mengandungi berita dari pelbagai negara di seluruh dunia.Isu itu mengatakan semua berita di dalamnya diperolehi sehingga tarikh 15 Januari 1609.

Oleh itu, kebanyakan pakar menetapkan tarikh terbitan pertama Avisa yang diterbitkan kepada 15 Januari, walaupun tiada tarikh penerbitan rasmi mengenai isu itu.

Surat khabar ini diiktiraf secara rasmi sebagai akhbar tertua di dunia yang pernah dicetak. Penghormatan ini bukan sahaja diberikan oleh ramai pihak penerbit, tetapi juga pengiktirafan daripada Persatuan Akhbar Dunia juga. Akhbar ini pertama kali diterbitkan pada 1609 dimana penerbitnya adalah Johann Carolus.

Jika diterjemahkan, tajuk akhbar ini adalah "Himpunan semua berita terkenal dan diingati". Pada asalnya, akhbar ini dianggap pertama kali diterbitkan pada tahun 1609, tetapi penemuan petisyen Carolus (ditemui pada tahun 1980-an di Arkib Perbandaran Strasbourg) mendedahkan tarikh penerbitannya adalahh tahun 1605.


5 Teknologi yang Membuatkan Manusia Semakin Hampir Menjadi Cyborg

Cyborg pada asasnya adalah seseorang yang mempunyai kelebihan fizikal yang melebihi had manusia biasa dengan bantuan peranti elektronik atau mekanikal yang dipasang pada badannya.

Cyborg atau manusia separa robot ini sering ditonjolkan di dalam filem, televisyen atau buku komik. Kini, kemunculan banyak teknologi baru yang lebih transformatif, cyborg bukanlah hanya fiksyen semata-mata.

Berikut adalah beberapa teknologi moden yang membuatkan manusia semakin hampir menjadi cyborg.

Sebuah syarikat teknologi iaitu Roam Robotics adalah pakar dalam penghasilan rangka luar robotik atau exoskeleton. Buat masa ini, syarikat itu mempunyai dua produk yang dipasarkan di laman sesawangnya iaitu Ascend dan Forge.

Ascend direka bentuk sebagai peranti dalam bidang perubatan. Ascend adalah pendakap robotik yang direka untuk melegakan sakit lutut dan meningkatkan pergerakan. Produk Ascend ini telah membantu pesakit menyelesaikan tugasan yang tidak dapat mereka lakukan.

Produk kedua mereka iaitu Forge pula direka untuk meningkatkan prestasi manusia. Individu seperti anggota bomba, tentera, polis dan mereka yang sukakan aktiviti luar boleh mendapat manfaat daripada peranti ini. Forge juga dilengkapi perisian kawalan yang boleh menambahkan kuasa apabila diperlukan.

Pada Februari 2021, Pentadbiran Makanan dan Ubat-ubatan Amerika meluluskan satu-satunya jantung buatan manusia dari syarikat Carmat dari Perancis yang dinamakan sebagai AESON. Ia juga adalah yang pertama dalah sejarah Amerika di mana pesakit menerima pemindahan jantung tiruan sepenuhnya.

Peranti ini direka untuk membantu pesakit yang mengalami masalah kegagalan jantung biventrikular. Dalam erti kata lain, ia berfungsi mengepam darah kerana jantung sebenar tidak dapat melakukannya.

AESON berfungsi dengan cara yang unik berbanding jantung tiruan lain. Ia ditampilkan dengan pelarasan automatik. Dengan bertindak balas kepada tanda biologi, AESON dapat menyesuaikan kadar dan aliran darah. AESON menerima kuasa daripada pek bateri yang disambungkan melalui kulit pesakit.

Reka bentuk peranti ini yang mengandungi lapisan biologi (daripada lembu) dapat menangani masalah serangan strok dan pembekuan darah setelah pemindahan jantung dilakukan.

Peranti yang dimaksudkan kali ini dicipta oleh satu jenama besar dan terkenal iaitu Google. Pada tahun 2014, Google telah menyerahkan paten untuk kanta sentuh digital. Peranti ini pada mulanya dicipta khusus untuk memantau tahap gula dalam darah (glukosa) pesakit diabetes.

Kanta sentuh yang menakjubkan ini mengandungi sensor di tengah-tengah kanta. Ia juga mengandungi lubang yang sangat kecil bagi membolehkan air mata pengguna mencapai penderia yang tertanam dalam kanta.

Pengguna tidak lagi perlu menusuk jari mereka berkali-kali sehari bagi mendapatkan bacaan gula dalam darah kerana kanta ini dapat memeriksa paras gula dengan mudah dan tepat. Selain itu, teknologi ini berpontensi untuk membuka pintu kepada lebih banyak penemuan hebat lain.

Dengan adanya telefon pintar dan peranti yang canggih pada hari ini, dunia kelihatan seperti "berada di tangan anda." Walaupun ia hanyalah sebuah frasa, ada orang yang mengambil serius tentang perkara ini.

Orang terawal yang direkodkan menanam cip mikro di tangan adalah seorang saintis Australia bernama Shanit Korporaal. Pada tahun 2016, dia menanam dua cip mikro yang menjadi pengganti kepada keperluannya untuk membawa kad pengenalan, kad kredit dan sebagainya. Malah, cip mikro itu mampu mengingati kata laluan kepada komputernya.

Teknologi itu menjadi satu fenomena terutamanya di Australia, Korporaal dikreditkan sebagai pencetus gerakan yang digelar "biohacker". Gerakan itu turut mendapat sokongan beberapa syarikat teknologi lain.

Melalui penggunaan elektrod yang ditanam ke dalam otak pesakit, BrainGate telah memulihkan beberapa fungsi pada otot individu lumpuh. BrainGate pada asalnya dibangunkan oleh ahli sains saraf dan penyelidik di Universiti Brown di Providence, Rhode Island.

Peranti ini telah mengubah hidup ramai pesakit lumpuh. Menurut laporan CNBC.com pada 2017, seorang lelaki berusia 53 tahun bernama Bill Kochevar yang lumpuh selama 8 tahun telah menanam peranti BrainGate di kepalanya.

Kochevar ditanam dengan lebih 30 elektrod di lengannya dan mengambil masa kira-kira empat bulan menjalani latihan. Sejak itu, Kochevar dapat makan, minum dan melakukan beberapa perkara dengan hanya mengawalnya menggunakan otak.

Walau bagaimanapun, peranti ini masih melalui proses penambahbaikkan untuk kegunaan semua pesakit.


5 Teknologi Baru Yang Akhirnya Disalahguna Penjenayah

Jauh berbeza dengan dunia beberapa dekad dahulu, teknologi moden sudah menjadi satu kebiasaan dalam hidup kita. Disebabkan oleh penurunan kos yang ketara bagi mendapatkan peranti berasaskan teknologi, semakin ramai orang mampu membeli peranti-peranti canggih yang direka khas untuk tujuan tertentu.

Kepesatan penyelidikan juga membolehkan peranti yang direka bukan saja murah, bahkan saiznya juga lama kelamaan semakin kompak dan mudah alih. Namun disebalik semua perubahan positif ini, wujud beberapa kategori peranti moden yang semakin kerap disalahgunakan ekoran kemajuan yang telah kita rasai.

Berikut adalah lima peranti kegunaan am yang popular untuk kegunaan biasa, tetapi turut sama telah menjadi peranti pilihan utama mereka yang gemar melakukan perkara salah.

Untuk beberapa tahun ini, semakin ramai di antara kita yang menerima panggilan telefon daripada 'Pegawai LHDN' yang suaranya agak pelat kan? Skim penipuan tersebut semakin lama semakin aktif nampaknya di negara kita.

Apa yang menghairankan serta membantu kegiatan mereka, adalah nombor yang tertera pada paparan telefon kita tidak lagi memaparkan nombor palsu asal mereka - sebaliknya memaparkan nombor sebenar pusat-pusat atau agensi kerajaan yang didakwa identiti mereka.

Dengan kemudahan rangkaian telefon berasaskan protokol internet atau VOIP, sambungan telekomunikasi yang digunakan lebih mudah dipalsukan dengan teknik yang dinamakan 'caller ID spoofing'.

Aplikasi yang dibangunkan mampu menukar nombor asal pemanggil ke satu nombor berbeza, biasanya ditukarkan kepada nombor agensi kerajaan oleh sindiket penipuan.

Ada juga sindiket yang menggunakan teknik 'neighbour spoofing' di mana nombor asal pemanggil ditukarkan kepada nombor yang bersamaan kodnya dengan nombor mangsa. Contohnya individu di Selangor dan Kuala Lumpur akan menerima panggilan daripada nombor '03' yang tidak mereka kenali walaupun sebenarnya pemanggil mereka bukan duduk di negeri itu.

Dibangunkan pada asalnya untuk menyembunyikan identiti pemanggil asal yang enggan dikenali untuk tujuan privasi, sistem yang dibangunkan kini menjadi antara kaedah termudah penipu menjalankan kerja mereka.

Kami yakin ramai pernah mendengar berkenaan keburukan 'keylogger', yang boleh datang dalam bentuk perkakasan atau aplikasi. Tetapi tahukah anda tujuan sebenar 'keylogger' yang mampu merakamkan setiap huruf yang ditaip oleh papan kunci komputer?

Dicipta untuk memudahkan pemantauan sama ada secara peribadi atau di pejabat, 'keylogger' jika digunakan dengan betul mampu melindungi anda. Anda boleh memasang keylogger bagi memastikan tidak ada individu lain mengakses komputer anda.

Sebagai ibu bapa, anda juga boleh memantau apa yang dicari atau ditaip oleh anak-anak anda bagi melindungi mereka daripada perkara kurang sihat. Majikan juga dapat memastikan segala bentuk informasi yang sepatutnya dilindungi tidak sampai ke tangan lain, berikutan mudahnya rekod-rekod taipan dapat diakses.

Namun keylogger akhirnya menjadi alat intipan yang digunapakai individu berniat buruk, untuk mendapatkan informasi sulit seperti nama dan kata kunci akaun, informasi yang ingin dicuri atau dijadikan bukti berlakunya hubungan sulit pasangan.

Secara undang-undang, tidak salah untuk seseorang khasnya majikan memasang keylogger dalam semua komputer dan peranti di pejabat, dengan syarat pekerja sudahpun dimaklumkan berkenaan perkara itu dan majikan dapat menjamin tidak ada informasi yang direkod akan dibocor atau disalah guna bagi tujuan berbeza.

Kemajuan teknologi pencetak 3-dimensi yang satu ketika dulu dapat mempercepatkan penghasilan prototaip rekaan produk, semakin lama semakin mudah diperolehi oleh sesiapa saja. Potensinya sangat besar, tetapi malangnya potensi teknologi ini disalahguna juga besar.

Seseorang pemilik pencetak 3D boleh memuat turun skematik mana-mana pistol atau senapang dari internet, yang boleh dibaca oleh perisian rekaan 3D seterusnya menghasilkan senjata api berfungsi asalkan dia memiliki bahan binaan yang sesuai.

Situasi ini menimbulkan banyak masalah kepada pengamal undang-undang, disebabkan oleh kelonggarannya. Sejak tahun 2013, kerajaan Amerika Syarikat sehingga kini masih bergelut dalam menemui solusi kepada masalah ini.

Selain senjata api, penjenayah juga sejak hampir sedekad sudah aktif menggunakan pencetak 3D untuk tujuan penghasilan mesin pengimbas ATM, di mana peranti-peranti pengimbas palus yang akan membaca kad ATM direkabentuk dan dicetak menggunakan pencetak 3D, membolehkan rekaan berbeza-beza dibuat bagi menipu pengguna.

Kebanyakan orang melihat dron sebagai satu mesin yang berpotensi untuk memudahkan pengambilan gambar dari udara.

Tetapi kemampuan dron untuk terbang dalam jangka masa lama serta dikawal dari jarak jauh sudah mula digunakan penyeludup di kawasan sempadan, dalam menerbangkan barangan seludup seperti dadah melepasi sempadan.

Negara kita juga pernah menyaksikan kes serupa, selepas penangkapan seorang pengedar dadah yang dikesan menggunakan dron di antara sempadan Malaysia-Singapura, yang dikendalikan seorang rakyat Singapura berpengkalan di Johor Baru, menerbangkan dron ke Singapura.

Selain dadah, dron juga sudah mula digunakan untuk tujuan pemantauan ketika kegiatan jenayah dijalankan bagi memastikan operasi berjalan lancar tanpa gangguan.

Ada juga kumpulan penjenayah sudah mula menggunakan dron untuk tujuan intipan, di mana rumah-rumah mangsa akan diperiksa terlebih dahulu menggunakan dron dari lokasi jauh sebelum rompakan dilakukan.

Bagi kumpulan yang lebih nekad, mereka akan menggunakan dron untuk mengugut orang ramai, menerbangkan dron sebagai pengancam kepada mereka yang boleh menggugat kerja mereka.

Populariti tag pengesan sama ada dengan menggunakan GPS atau tidak, semakin lama semakin diterima baik masyarakat dunia.

Tag GPS seringkali dipromosikan sebagai kaedah mudah untuk anda mengesan sesuatu yang anda bimbangi hilang, membolehkan anda mengesan milikan anda itu dengan mudah hanya dengan telefon pintar anda.

Tetapi seperti biasa dengan kemampuan sepintar sebegitu, tak susah untuk diterbalikkan fungsinya agar 'mesra penjenayah.' Peranti terkenal seperti Apple Airtags semakin lama semakin kerap dilaporkan menjadi alat penjenayah dalam mengesan atau mengekori mangsa.

Penemuan tag pengesan dalam lokasi tersembunyi seperti tas tangan dan beg semakin kerap dilaporkan berlaku, kadangkala tidak diketahui siapakah yang meletakkannya. Pemilik kereta juga melaporkan penemuan tag pengesan disembunyikan di kereta mereka oleh individu tidak diketahui.

Kes-kes penolakan cinta dan pembalasan dendam menjadi antara punca utama popular modus operandi jenayah berasaskan tag pengesan. Mangsa yang tidak menyedari dia membawa tag, mudah diekori oleh pemangsa yang mampu mengesan kedudukan mangsa hanya berpandukan isyarat.

Setelah tiba masa kedudukan dan masa yang sesuai, tak susah untuk pemangsa bertindak; memaksa pengeluar tag seperti Apple mencari jalan untuk melindungi pengguna disamping melumpuhkan kegiatan tidak bermoral yang nampaknya semakin berleluasa.